text:
Ni gute wahagarara ku bwirinzi bw’umubiri wawe- Marie Miguel
Ni gute wahagarara ku bwirinzi bw’umubiri wawe
Isi yose yugarijwe n’indwara z’ibyorezo, nyamara hari uburyo bwiza abahanga bagaragaje bushobora gufasha abayituye kutibasirwa n’izo ndwara mu buryo bworoshye. Ibice by’umubiri wawe by’ubwirinzi karemano (Immune system) byitaweho neza, bayafasha uwamaze kugerwaho n’indwara kutazahazwa na yo kandi bikagira umumaro ukomeye mu kutandura izo ndwara.
Benshi bagaragaje kutita ku buzima bwabo cyane cyane biriya bice by’ubwirinzi bw’umuntu, ntibyatinze guhura n’ingaruka zabyo.
Hari uburyo wabungabunga ubuzima bwawe wibanda ku myanya ifite inshingano zo kurinda umubiri kwibasirwa n’indwara (Immune system).
Kunywa amazi ahagije
Ese waba warigeze kunywa amazi mu buryo bukwiriye, bugacya wumva ufite ibibazo mu mubiri?
Irinde kunywa inzoga ku rugero rwo hejuru. Hari ibyo umusemburo w’inzoga ufasha mu mubiri w’umuntu, ariko si byiza ko unywa inzoga nyinshi kuko bica intege ubwirinzi karemano umuntu asanganywe. Niba ubonye amahirwe yo kuyinywa, bikore mu rugero kandi uyinywere ahantu heza hagufasha kubona ubutabazi igihe waba ugize ikibazo.
Gaburira umubiri wawe indyo yuzuye
Niba utajya wita ku mafunguro ufata buri munsi, ugomba gutangira kubizirikana kuva aho umenyeye aya makuru. Vitamine zose uhereye kuri A ukageza kuri E zifite umumaro mu mubiri w’umuntu. Imwe mu zibumbatiye ubukungu mu gukomeza ibice by’ubwirinzi, ni vitamin C ikunze kuboneka mu mbuto n’imboga.
Ruhura umubiri wawe mu buryo buhagije
Muri iyi minsi Ikiremwamuntu kibayeho ubuzima buzira gusinzira. Ntibita ku kuruhura imibiri yabo mu minsi y’akazi, bagategereza ko bazagaruriza mu minsi isoza icyumweru (Weekend). Reka nkumenyeshe ko ubu atiri uburyo bwiza umuntu yakwimenyereza. Kutaryama igihe gihagije bigira ingaruka ku buzima bw’umuntu kuko bigabanya ubwirinzi karemano ku mubiri we. Niba unaniwe, ni byiza ko uruhuka.
Gira isuku aho utuye
Benshi bahangayikishwa n’umwuka wangiza uturuka mu kirere, ariko n’uwo mu rugo aho utuye na wo uteye inkeke. Urugo rukikijwe n’imyanda haba imbere cyangwa inyuma rugira ingaruka mbi ku bwirinzi karemano bw’umubiri. Ni byiza ko buri munsi wita ku isuku iy’iwawe mu rugo, ukuraho imyanda yose ihegereye ndetse ukita no gusukuru ubwiherero n’aho utegurira amafunguro.
Imenyereze gukora siporo
Gukora imyitozo ngororamubiri ni imwe nkigi ibumbatiye byinshi ku bwirinzi karemano bw’umubiri wawe. Bigabanya ikigero k’imihangayiko gishobora kuba intandaro yo gucika intege k’ubwirinzi karemano. Byongerera ubudahangarwa umubiri wawe mu buryo bwose. Siporo ntigira umumaro gusa mu gutuma amagufa y’uyikora akomera, ahubwo inafasha mu kubungabunga ubuzima ikarinda umubiri kwibasirwa n’indwara za hato na hato.
Irinde imihangayiko ikabije
Mu buzima imihangayiko ntiyabura, kandi hari iba ikenewe kuri wowe. Ikibazo kiba igihe uhora uhangayitse, kuko na byo bigabanya ubushobozi bw’ubwirinzi karemano bw’umubiri w’umuntu.
Igihe uhuye n’ibibazo byagutera guhangayika, gerageza kubishakira umuti mu maguru mashya.
Icara urebe neza niba hari icyo wakora kuri icyo kibazo kigusatiriye, nusanga gihari ugerageze kugikora. Nubona kandi nta muti wacyo ufite, gerageza kubyakira, ubundi wihe umutuzo kuko ni byo byagufasha.
Guhangayika bikabije biravurwa bigakira iyo wegereye abahanga bakakugira inama. BetterHelp, inama ku buvuzi butangirwa kuri internet ibereyeho wowe kugira ngo utunge amagara mazima azira indwara. Tuzirikane ko ubwonko bwitaweho butuma n’umubiri ugira ubuzima buzira umuze!
Inyandiko ya Marie Miguel.
Marie Miguel ni muntu ki?
Marie Miguel ni umwanditsi akaba n’impuguke mu bushakashatsi wo muri iyi myaka akaba yaragiye akora ku nsanganyamatsiko zinyuranye zerekeye iby’ubuzima. Ubu ari gutanga umusanzu mu kwagura ibikorwa by’inyigisho zitangirwa kuri murandasi ku rubuga BetterHelp.com. Akaba yibanda ku bijyanye n’ibibazo byo mu mutwe by’umwihariko ibyerekeye agahinda gakabije.


c: text/html

text:
Menya Akamaro K’igikakarubamba
Ugiye kuvuga ibyiza by’igikakarubamba ntiwabivamo kuko ni byinshi pe. Mu byo twavuga harimo ko gifasha kuvura umubiri, kongera ubudahangarwa, kumisha ibisebe, gutuma imisatsti ikura neza ndetse n’ibindi byinshi turi bugende tubona. Igikakarubamba kirimo ibinyabutabire byinshi.
Dore imwe mu mimaro y’igikakarubamba;
Gifasha uruhu rwo ku mutwe
Nubwo nta ubushakashatsi buhagije bwabikozweho, igikakarubamba gifasha umubiri kutocyera, kirinda microbe zatera umubiri kandi kibobeza umubiri wo ku mutwe. Ubwo rero ushobora gukoresha igikakarubamba mu misatsi ukakisiga no ku mubiri wo ku mutwe kugira ngo usigare ubengerana kandi ufite itoto.
Mbere y’uko ukora ibi, ugomba kubanza kwitondera gusiga igikakarubamba ku mubiri wo ku mutwe, ugomba kubanza ukagishyira ku gace gato k’umubiri wawe kugira ngo urebe niba nta ngaruka byagira ku mubiri wawe. Mu gihe habaye izindi ngaruka, ushobora kwegera muganga wawe ukamusaba umuti.
Igikakarubamba kivura umubiri watwitswe n’izuba
Mu busanzwe igikakarubamba gikunze gukoresha mu kuvura umubiri mu gihe izuba ryawutwitse kubera kirimo ibituma umubiri utokera cyangwa ngo ushishuke biturutse kuzuba cyangwa bitewe n’uko umubiri nta mazi ahagije ufite. Igikakarubamba cyongera amazi mu mubiri.
Kuvura aho izuba ryaba ryagutwitse ushobora gufata igikakarubamba kikiri kibisi ukagisiga ho neza, ukabikora nk’inshuro ebyiri ku munsi kugiran go ubashe gukira.
Mu gihe ibisebe bikabije ugomba kubanza kujya kwa muganga.
GIfasha gukuraho amabara yo ku muburi
Aya mabara aterwa akenshi n’ ibiheri byo mu maso, indwara z’umubiri, gutwikwa n’izuba ndetse no gusaza.
Hari ibintu byinshi benshi bakoresha mu kuvanaho aya amabara ariko ushatse kubikora mu buryo gakondo wakoresha igikakarubamba.
Nyuma yo kubyigaho basanze iyo ushyize igikakarubamba ku mubiri wawe mu gihe cy’iminsi cumi n’itanu gishobora kugufasha kugabanya amabara ku mubiri. Nubwo ubushakashatsi buvuga ko igikakarubamba kitakuraho neza amabara burundu kizatuma atagaragara cyane.
Uko wagikoresha;
Niba ufite amahirwe yo kuba ufite igikakarubamba mu rugo iwawe nibyiza, ariko niba utagifite ushobora kujya kuri pharmacy ugasaba amavuta yacyo.
Koresha amazi y’igikakarubamba neza ku gace ku mubirir gafite amabara, ubireke bigumeho nk’iminota 30 mugitondo na nimugoroba, noneho woge ukoresheje amazi yakazuyazi. Niba ushaka ko bikora wabikora nk’iminsi 28.
Gifasha kubobeza umubiri
Igikakarubamba kigira amazi, ubwo rero gifasha umubiri mukuguma ufite amazi kuko giha umubiri ububobere. Ikindi nanone igikakarubamba kigira amasukari atuma umubiri uhora ubobereye.
Iyo ushyira igikakarubamba ku mubiri, umubiri wawe uhora ubobereye kandi ibi bifasha umubiri kutumagara cyangwa ngo ugire ibindi bibazo.
Igikakarubamba gifasha umubiri kudasaza
Gukoresha amavuta akoze mugikakarubamba bifasha umubiri guhorana itoto buri gihe. Binawurinda impinkanyari ndetse bigatuma woroha cyane.
Ifasha mukuvura ibiheri byo mu maso
Igikakarubamba kirimo ibyafasha umubiri mukuwurinda microbe ndetse igafasha mu kurinda umubiri ibiheri. Kubera kirimo acid bita salicylic ituma ibiheri byuma cyangwa bikameneka.
Gukoresha igikakarubamba mu maso bizafasha amaraso gutembera neza mu mu maso ndetse uzaba uri no kwica bagiteri ziri mu maso.
Niba ufite imiti usanzwe ukoresha uvura uruhu rwawe, igikakarubamba ntikigasimbure iyo imiti, ahubwo ujye ubikoresha byombi.
Igikakarubamba gifasha kurinda no kuvura imvuvu
Imvuvu n’indwara y’uruhu rwo ku mutwe. Ibimenyetso byayo ni kwishima no kuvunguka. Bishobora kurengera bigatera izindi ngaruka ku mubiri ariyo ndwara bita seborrhoeic dermatitis.
Ubushakashatsi bwakozwe ku bantu bacye bwerekanye ko igikakarubamba kigabanya imvuvu ndetse gishobora no gutuma zikira burundu.
Uretse k’umubiri igikakarubamba kigira n’indi mimaro.
Gufasha urwungano ngogozi
Igikakarubamba gifasha urwungano ngogozi gukora neza, ndetse gituma intungamubiri zibasha gukamurwa mu biryo twariye izindi zidafite akamaro bigasohoka. Ndetse kinafasha kuvura uburibwe mu nda nyuma yo kurya bikanarinda kwituma impatwe. Mu gikakarubamba harimo polsacharides zivura ibisebe byo mu gifu.
Icyo wakora nukuvanga akayiko k’umutobe wacyo mucyo kunkwa, ukabinkwa byibuze icyumweru, umusaruro urawubona.
Gifasha koroshya ikirungurira
Ntidukunze kumvako ikirungurira ari indwara kandi nyamara usanga ari aside iba yabaye nyinshi mu gifu, ikagenda izamuka. Kunkwa umutobe w’igikakarubamba byagufasha mu kuringaniza igipimo cya aside yo mu gifu.
Kivura indwara z’amenyo
Ubu imiti myinshi isigaye ikorwa y’amenyo basigaye bayishyiramo igikakarubamba, ariko kandi nawe wabyikorera. Bisaba ko wumisha ibibabi, ukabihonda ugakoramo ifu hanyuma iyo fu ukazajya uyishyira ku buroso ukoresha mu menyo hama ukoza amenyo nkuko bisanzwe.
Rufasha imikorere myiza y’umutima
Gukoresha igikakarubamba nanone kandi byongera imbaraga z’imikorere y’umutima, bigatuma amaraso atembera neza mu mubiri. Ndetse kandi bisukura amaraso. Ibi rero bikaba bigirira akamaro ubwonko n’ibindi bice by’umubiri kuko umwuka wa oxygen ugeramo neza mu buryo buhagije.
Umwanzuro
Nubwo hari kugenda haza amavuta menshi afasha uruhu ndetse amwe aba akoze mu gikakarubamba, gukoresha igikakarubamba cy’umwimerere bizakugirira akamaro – Ibi kandi byemezwa n’ubushakashatsi butandukanye bwagiye bukorwa.
Leave a Reply
Ba uwambere gutanga ibitekerezo.

robotstxt: allowed

filter: keep


text:
Indwara z'ingenzi zifata inyanya ni ukubora zikiri nto, cyangwa kubora zikuze, naho byonnyi by'ngenzi by'inyanya ni imiswa, isazi zera, udukoko turya amababi (Tuta absoluta) n'utumatirizi.
1. Kirabiranya
Iyi ndwara ituma urunyanya ruraba vuba kandi rugapfa burundu rwose rutabanje guhinduka umuhondo cyangwa ngo amababi abanze azane ibibara. Igiti cyose kirapfa. Ubusanzwe bikunda kuba mu gihe igipimo cy'ubushyuhe kigera kuri dogere 32o C cyangwa hejuru yaho. Urunyanya ruraba rugifite ibara ry'icyatsi kibisi. Iyo igiti cy`urunyanya rwarabye bagikase usanga intimatima ibobereye n'amazi y'umukara, kandi wakanda igiti cyatemwe hakaza amazi yera, y'umuhondo cyangwa y'ikijuju anyerera. Iyo indwara imaze gukura kubora kw'intimatima bishobora gucukura umwobo muremure mu giti cyose.
Guhangana nayo
2. Cyumya (Fusarium oxysporum sp. Lycopersici)
Amababi y'inyanya yo hasi ahinduka umuhondo ubundi akuma. Ibiti byinshi by'inyanya bishobora kugaragaza ibyo bimenyetso. Amababi y'uruhande rumwe ashobora kwandura mu gihe ayo ku rundi ruhande ari mazima. Amababi yanduye yihungura ku giti. Iyo ibiti byanduye biri hejuru gato y'ubutaka n'agati gatereyeho amababi ubitemye hagaragara amatembabuzi y'ikijuju kivanze n'umutuku.
Uduhumyo duturuka haba ku mbuto haba no mu butaka. Dukunda kwangiza cyane ahari ubutaka bworoshye bw'urusenyi. Dukunda kuba ahari igipimo cy'ubushyuhe buri hagati ya dogere 25 na 320 C. Imiyege ishobora kuguma mu butaka no mu gihe nta gihingwa cy'inyanya cyaba kiri mu murima. Gishobora kandi kuguma kubaho mu mizi y'ibyatsi bibi.
Guhangana n'iyi ndwara:
3. Indwara y'ibibara ku mababi y'inyanya (Alternaria solani)
Ibibara biza ku mababi kubera iyi ndwara y'ubushye biba ari ishusho y'uruziga kugeza kuri mm 12 z'umurambararo, bikaba ikijuju kandi kenshi bikagira ishusho y'uruziga ari cyo gitandukanya iyi ndwara n'izindi ndwara zizana ibibara ku mamabi y'inyanya.
Kwirinda iyi ndwara:
4. Ububore (Phytophthora infestans)
Ibimenyetso by'ububore ni ibibara bitameze kimwe bitanazira rimwe by'icyatsi kijya kuba umukara, n'ibibara bisa n'ibyinitse mu mazi bigaragara ku mababi. Ibyo bibara nyuma bihinduka ikigina maze amenshi mu mababi yafashwe akaraba ariko agakomeza gufata ku gihimba.
Kwirinda iyi ndwara:
5.Kubora k'umutwe w'urubuto(Physiological disorder)
Iyi ndwara iterwa no kubura k'umunyungugu wa Kalisiyumu no kuvomerera nabi ku buryo budahoraho. Iyo ndwara ifata umutwe w'urubuto. Itangira isa n'ikibara gisa n'icyinitse mu mazi kigenda gikura kigahinduka ikigina cyijimye gicukuye umwobo. Ubuso bw'aho yafashe burijima kandi bugakanyarara. Ahaboze haruma.
Kuyirinda
6. Uruhumbu
7. Virusi zifata inyanya
Virusi zifata inyanya kenshi zikwirakwizwa n`udukoko nk'isazi yera, utumatirizi n'inda z'ibihingwa. Ikimenyetso gikomeye cy'iyi ndwara ni amababi ahinduka ibara ry`umweru cyangwa umuhondo werurutse cyangwa ishusho y'udupande dushushinyije ku mababi mu mabara y'icyatsi amwe yerurutse andi yijimye. Kenshi na kenshi indwara ziterwa na virusi zituma igihingwa kigwingira mu mikurire yacyo, ibice byacyo nk'igihimba n'amababi bigata isura y'umwimerere.
Indwara ziterwa na virusi ku nyanya harimo :
Uburyo busanzwe bwo kwirinda izi ndwara harimo:
8. Ibyonnyi bikunda gufata inyanya
Ubukoko bw`ingenzi bw`ibyonnyi bufata inyanya ni igitangangurirwa gitukura,ubukoko bw'ikijuju, inzoka zo mu mbuto, isazi yera, udukoko turya amababi y'inyanya n'utumatirizi.
1. Isazi zera
Izi ni isazi zera munsi y`ibabi.
Isazi nkuru zigira hafi mm 1 y`uburebure.
Izi sazi ni ibyonnyi bibi cyane ku nyanya. Isazi zera zifata inyanya kuva zikiri ingemwe kugeza igihe zimaze gukura. Zinyunyuza amatembabuzi mu mababi, zigatuma igihingwa gicika intege.
Igihingwa kigaburira izo sazi bigatuma amababi yafashwe ahinduka umuhondo. Ariko kwangiza gukomeye guterwa n'izi sazi ntabwo guhita kugaragara nk`izindi ndwara ziterwa na virusi, bwo bugaragara nyuma. Isazi zera zohereza virusi zitera indwara mu nyanya. By`umwihariko ni yo itera amababi y`inyanya kuba umuhondo no kwihinahina(TYLCV). Umubare muto w`izi sazi ntabwo uhita utera igihingwa kononekara by'ako ako kanya, ariko n`ubwo zaba nke ni ngombwa ko zigenzurwa mu turere zikunda kugaragaramo cyane.
Kuzirinda:
2. Inda (Aphis gossypii, Myzus persicae)
Inda zangiza ibihingwa nk'inyanya, ipamba, (Aphis gossypii, green peach aphid (Myzus persicae) zinyunyuza amatembabuzi y'igihingwa, bityo bigatuma igihingwa kidakura neza. Utu dukoko tubyara kandi ibizi byanduye bimatira nk' ubuki bibuza igihingwa gukura, bikanambura ubwiza imbuto igihe zigeze ku isoko. Izo nda zishobora kandi kwanduza indwara ziterwa na virusi nka virusi itera ububore bwa concombre.
Kuyirinda
3. TUTA Absoluta
Tuta absoluta ( Soma “Tuta abusoluta”) ni agakoko kangiza kibasira inyanya cyane cyane n’ibindi bihingwa byo mu muryango umwe n’inyanya (solanacea).
Ibimenyetso:
Tuta abusoluta yibasira cyane cyane amababi n’ibihimba. Ishobora kandi kuboneka munsi y’urugori rw’urubuto ndetse n’imbere rimwe na rimwe.Ubwone bukabije bw’aka gakoko butuma amababi yuma ndetse rimwe na rimwe n’igihingwa cyose kikuma.
Kuyirwanya
Bayirwanya bakoresha imiti nka mamectin benzoate na Abamectin bayisimburanya kugira ngo irwanye udukoko dukuze n’ibyana cyangwa amagi yayo.


text:
Kera Bakame yacuditse n’impyisi, biranywana, birabana bishyira kera. Ariko Bakame ikababazwa n’uko impyisi iyirusha ubukungu.
Bukeye Bakame ibwira impyisi iti "reka ducuruze impu, ubukungu bwawe burusheho kwiyongera, ndetse ungurize ibintu byo gutangiza, nzajye nkungukira." Impyisi irabyemera.
Bitangira gucuruza impu, zimaze kugwira, bijya kuzicuruza mu mahanga, inyungu ikabikwa kwa Bakame. Bakame imaze gukungahara irirwaza. Bwa bucuruzi burahagarara ariko impyisi ntiyabyitaho.
Hashize iminsi, Bakame irazinduka no kwa Mpyisi iti :"yemwe abo kwa Mpyisi mwaramutseho !" Impyisi iti :"bwakeye Baka ! » Bakame irihangana irarikocora iti:" nta miramukire yanjye, baraye baducucuye, badusahuye ntibadusigira na busa." Ubwo impyisi igwa mu kantu, mbese isa n’ikubiswe n’inkuba. Bakame ibonye ko impyisi ibuze aha irigitira irayishukashuka, iyibwira ko izabiyishyura.
Bakame iragenda ifukura icyuzi, yororeramo amafi, amaze gukura ikajya ijya kuroba ayo yirira. Hashize ukwezi impyisi ijya kwishyuza Bakame ibintu byayo. Bakame iyakira neza, yikoza munsi y’urugo iroba amafi cumi iraza irayateka iyavanamo umufa uryoshye cyane, maze yegereza impyisi. Mu mwanya muto impyisi iba irakomba imbehe.
Irangije iti :" mbese shahu Bakame, ibi bintu biryoshye bitya, ubikura he ? " Bakame irahaguruka ijya kuyereka icyuzi cyayo iti:" ugende ufukure nk’iki, amafi azimezamo. »
Warupyisi igeze imuhira sinakubwira ukuntu yarimbaguye umusozi mu mwanya muto. Imaze kuyoboramo amazi, itegereza ko amafi yazamo, iraheba. Ni bwo igiye kwa Bakame iyirakariye cyane. Igeze yo, Bakame iyisomya ku nkangaza y’ akataraboneka. Kwibuka icyari kiyizinduye biragatabwa! Imaze kuryoherwa cyane, iti:" mama we ! Ibi se byo wabikuye he ? " Bakame iti :" ukagira rwa rutoki rwose, ukabura inzoga y’ubuki? Hoshi genda utemagure za nsina zose, amakakama azivuyemo uyashyire mu kabindi, amaremo ibyumweru bitatu, maze uzasomeho wiyumvire. »
Impyisi iragenda ibigenza uko Bakame yayibwiye. Ibyumweru bitatu bishize, igotomeraho, maze urulimi rurababuka, inkanka ziratenguka. Umujinya urayica, ifata umufuka no kwa Bakame ntiyasuhuza, ihita igafata igashyira muri wa mufuka, ngo ijye kukaroha mu manga. Igeze mu nzira yibuka ko yibagiriwe urujigo rwayo kwa Bakame, iratura, isubira inyuma yiruka.
Ingeragere iza kunyura hafi y’uwo mufuka, Bakame iti:" Uraho Ngeragere! Iti :"uracyabaho Baka ! Ese urakora iki muri uwo mufuka shahu Baka ? " Bakame iti:" ntiwamenya ibyanjye. Ubu banshyize muli iyi ngobyi ngo bajye kunyimika, njye ntegeka utunyamaswa turi hariya hakurya, ni cyo gituma bagiye bampetse! Nyamara simbishaka, ariko ntibabyumva ! " Ingeragere iti:" shyuuuu!! Ukivutsa umugisha nk’uwo! Reka nigiremo niba utabishaka."
Bakame ibanza kwangira, nyuma iti:"ngaho jyamo ariko nawe urampemba!" Ingeragere ihambura wa mufuka, ivanamo Bakame, maze iwinagamo. Bakame si ukuwukanira iradanangira. Irangije iti:"ngiye kuguteguriza. »
Muri ako kanya impyisi iba iraje, ibatura umufuka ngo girigiri...! Igeze hirya iti « ariko noneho ko biremereye cyane, iyi nkenya iriye iki? Ayubusa ariko ndakuroha, dore igihe wambeshyeye ! »
Ingeragere ngo ibyumve iti « reka Mpyisi sindi Bakarne, nshyira hasi nigendere. » Iraboroga cyane ariko impyisi ntibyumve, ahubwo ikayisubiza ngo dore aho wambeshyeye, ubwenge bwawe ndabuzi, umunsi ntarengwa ni uyu! Iragenda no mu manga ngo pooo! Ingeragere iniha rimwe gusa, igera mu kabande itakirashya.
Impyisi itaha yizeye ko igiye kwirira ya mafi ya Bakarne no kwinywera ya nzoga y’ubuki. Ku mugoroba ntitarabukiyeyo, isanga ka Bakarne kidundaritse ku nkombe y’ icyuzi cy’ amafi yako kararoba.
Bihehe igihinguka aho, Bakarne iba yayibonye. Bakarne iti « Warupyisi ntunyegere, ntabwo abatarapfa nka we bagomba kwegera abavuye ikuzimu nka njye ! » Impyisi irumirwa igirango koko Bakarne yazutse, ishya ubwoba itekereje ko wenda ihamye aho yapfa, irirukanka irahunga izinukwa ityo kuzongera kwikorereza Bakame no gucudika na yo.
Sijye wahera hahera umugani.


text:
Ni igikorwa cyabereye ku Biro by’Akagari ka Ruhango muri Gisozi, kuri uyu wa 12 Ukwakira 2021.
Umuyobozi Mukuru wa Cogebanque, Habarugira Ngamije Guillaume, yavuze ko ubukire butagerwaho uburezi budashyigikiwe, bityo ko ari ngombwa gufasha buri wese kubugeraho by’umwihariko abatishoboye.
Ati “Umwana wese afite uburenganzira ku burezi. Ntawe uhitamo aho avukira ngo abe yahitamo umuryango ukize cyangwa ukennye. Abana ni abacu, rero tuba twumva tugomba gukora iyo bwabaga tugashyigikira imishinga ibafasha.”
Aganiriza abo bana, Habarugira yabasabye kutazacibwa intege n’inzitizi izo ari zo zose bahura nazo zibasubiza inyuma, bagahora iteka bazirikana icyo bashaka kuzaba cyo kuko ari yo mpamba izabageza ku butsinzi.
Ati “Mujye mucyiyibutsa ntimucyibagirwe, buri gitondo mbere y’uko ukora n’ibindi ujye uhora ucyiyibutsa, ntukumve na rimwe ko udashobora kukigeraho. Icya kabiri ni uko mugomba kwiyibutsa aho kubwirizwa n’abandi. Ibyo bizabafasha kugera ku ntego zanyu.”
Umuyobozi Mukuru wa Care and Help Child, Gatsinzi Gloria, yavuze ko ababyeyi bamwe bakennye ku buryo batabasha kurihira abana ishuri no kubabonera ibikoresho, ikaba impamvu yatangije umuryango ubafasha.
Yashimiye Cogebanque yemeye gushyigikira ibyo bikorwa, ayisaba kuzakomeza kubaba hafi ndetse ikabagira n’inama aho biri ngombwa.
Abo bana 100 bazafashwa kubona ibikoresho by’ishuri byose birimo n’impuzankano, 20 muri bo bishyurirwe n’ishuri kuko bakuwe ku muhanda.
Akanyamuneza kari kose kuri abo bana nyuma yo guhabwa ibyo bikoresho ndetse abaganiriye na IGIHE bavuze ko banejejwe no kuba hari ababitaho bakabagarurira icyizere.
Iranzi Morodekayi w’imyaka 10, yasubijwe ku ishuri akuwe ku muhanda. Yahawe igihembo kuko yahize abandi akaba uwa mbere akirigeramo.
Yagize ati “Nari nararivuyemo kubera ko iwacu bari baramburiye ibikoresho by’ishuri. N’abandi tuvukana twaburaga ibikoresho tugahitamo kurivamo.”
Ubu yiga mu mwaka wa kabiri w’amashuri abanza. Yashimye Cogebanque na Care and Help Child ku bwo kumuhindurira ubuzima, ashimangira ko agomba gukomeza kwiga shyizeho umwete agatsinda.
Uguweneza Clarisse wiga mu mwaka wa Gatandatu w’amashuri abanza yagize ati “Naburaga uko niga nta bikoresho ariko ngiye kwiga nifitiye icyizere kandi nkore cyane.”
Gatsinzi yavuze ko abana baba ku mihanda badakwiye gutereranwa ahubwo bakeneye ubufasha bwa buri wese ufite ubushobozi.
Ati “Umuntu uvuga ko bariya bana baba ku muhanda ari imbobo aribeshya cyane. Bajyayo kubera ubushobozi buke baba bafite iwabo kandi iyo uhabakuye baremera. Ni abana b’u Rwanda kandi bazavamo abantu bakomeye.”
Gatsinzi yatangije Care and Help Child mu 2017 agamije gufasha abana batishoboye kugira ngo bagire ahazaza heza. Yabikoze ku gitekerezo cye bwite nyuma yo kubona agahinda baba bafite, atangiza umuryango mu bushobozi bwe buke akiri no ku ishuri. Watangiranye abana 35, ubu ukaba umaze kugira 500. Watangiye kubona abamushyigikira barimo na Cogebanque.
Kuva Cogebanque yakwemererwa gukorera mu Rwanda mu myaka 22 ishize, imaze kugira amashami 28 hirya no hino ayifasha kugeza serivisi ku bayigana. Ifite ATM 36, aba-agents barenga 650 bayifasha gutanga serivisi zo gufunguza konti, kubitsa no kubikuza zirimo n’izifashisha ikoranabuhanga binyuze muri Internet Banking, Mobile Banking n’amakarita ya MasterCard (Debit, Credit na Prepaid) afasha abayakoresha kwishyura no kubikuza ahantu harenga miliyoni 36 ku Isi yose.
Amafoto: Himbaza Pacifique


text:
Icyo ingoro ndangamurage yo ku Mulindi w’Intwari irusha izindi ku Isi
Yanditswe na Rutayisire Emile
Kuvuga ko Ingoro ndangamurage yo ku Mulindi w’Intwari ifite umwihariko irusha izindi ngoro ndangamurage hafi ya zose zo ku Isi bitangazwa n’Umuyobozi Mukuru w’Ikigo k’Igihugu k’Ingoro z’Umurage w’u Rwanda, Amb. Robert Masozera.
Mu kiganiro kihariye n’Imvaho Nshya, Amb. Masozera yagize ati “Iriya ngoro ndangamurage yo ku Mulindi w’Intwari ifite umwihariko irusha izindi ngoro ndangamurage hafi ya zose ku Isi mu rwego rujyanye n’intambara kubera ko ivuga amateka y’igihe cya vuba, ikavuga amateka yivugira ubwayo n’abayabayemo bakiriho”.
Aha ku Mulindi w’Intwari, ni ho haboneka indake Perezida Paul Kagame yapangiragamo urugamba rwo kubohora Igihugu, hakaba n’imwe mu nzu yabagamo.
Akomeza atanga urugero nko kuvuga ko Perezida wa Repubulika y’u Rwanda Paul Kagame ari we wayoboye urugamba rwo kubohora Igihugu kandi Imana ikaba yaramurinze ariho, abandi bayobozi bayoboye urugamba na bo hakaba hari abakiriho, bituma ingoro ndangamurage yo ku Mulindi w’Intwari igira umwihariko kurusha izindi ku Isi.
Amb. Masozera avuga ko izindi nk’izo mu Bushinwa, mu Buhinde n’ahandi hirya no hino zivuga amateka yo mu bihe bya kera cyane kuko zakozwe abantu bamaze gukora ubushakashatsi nko gucukura mu matongo (L’archéologie), ibintu bifata imyaka itari mike.
Ikindi ni uko abo bavuga ibintu bimeze nk’ibitekerezo kuko bavuga abantu ariko ukaba udashobora kubabona ngo muvugane. Hano, Amb. Masozera atanga urugero rw’amateka nk’avugwa ku Mwami Ruganzu II Ndoli, amateka avugwa ku ngabo nk’Ibisumizi ariko abo bantu ukaba udashobora muri iki gihe kubabona ngo ubabaze uko byari byifashe ku buryo hari abashobora gukeka ko ibivugwa bitigeze bibaho ari ibyo bahimbye.
Kubera uyu mwihariko w’Ingoro ndangamurage yo ku Mulindi w’Intwari, Amb. Masozera asanga uzatuma iyi ngoro iba mu za mbere zikomeye ku Isi, akagira ati “Kubera ko Abanyarwanda bakunda amateka y’urugamba rwo kwibohora kandi bakayibonamo ndetse bagaterwa ishema no kugira ingabo nk’iza FPR-Inkotanyi zashoje urugamba rwo kwibohora, bizatuma baba benshi mu gusura inzu ndangamurage yo ku Mulindi w’Intwari. Kuri abo Banyarwanda haziyongeraho abanyamahanga bazaba bashaka kumva no kwirebera imbona nkubone abagize uruhare mu kubohora u Rwanda no guhagarika Jenoside yakorewe Abatutsi.”
Akomeza avuga ko ibyo byose bizatuma ingoro ndangamurage yo ku Mulindi w’Intwari izaba mu za mbere zikomeye muri Afurika kandi isurwe n’abantu benshi.
Seminega Minani Adolphe atuye mu Mujyi wa Kigali, yatangarije Imvaho Nshya ko ashimishwa no kumva uburyo abahoze ari ingabo za FPR-Inkotanyi babohoye u Rwanda. Agira ati “Numva bintangaje kandi nkagira amatsiko yo kureba abantu bagiye bagira uruhare mu kubohora uduce runaka n’ibikorwa bagiye bakora.”
Akomeza avuga ko ababonamo ubutwari Abanyarwanda bose bagombye kugira kandi bikaba byiza buri muntu wese asuye ingoro ivuga ku mateka avuga ku rugamba rwo kubohora u Rwanda.


text:
Musanze:Abanyarwanda 72 bavuye mu mashyamba ya Kongo basubiye mu buzima busanzwe
Yanditswe na NGABOYABAHIZI PROTAIS
Abanyarwanda 72 baherutse gutahuka bava mu mashyamba ya Repubulika iharanira Demokarasi ya Kongo, basoje ingando bakoreraga mu kigo k’igihugu gishinzwe gusezerera no gusubiza mu buzima busanzwe abahoze mu ngabo.
Bagaragaje ko n’ubwo babaye mu mitwe yitwara gisirikare mu mashyamba igihe kirekire, ariko amasomo bahawe azabafasha kubana neza n’abandi banyarwanda, ndetse bagafatanya kubaka igihugu.
Lieutenant Mfashadusenge Emmanuel, yagize ati “Maze imyaka isaga 20 nzenguruka mu mashyamba ya Kongo, nta nzu, nta mwana wange wiga, nta nka, nta hene, mbese ndi umuntu uzi ko ndamutse ariko ntirirwa.
Ibi ni ibintu nge na bagenzi bange byadusubije inyuma, ariko rero ngo burya habanza ubujiji nyuma ubwenge bukaziraho, nasanze ngiye kuzagwa ku gasi mfite igihugu cyange mpitamo gutaha.”
Yakomeje agira ati:“Nasanze u Rwanda uko barutubwiraga mu mashyamba ndetse no ku maradiyo anyuranye atari ko rumeze, narahageze ndakirwa, ndigishwa mbese ubu ni Paradizo, birambabaza iyo mbonye abana bacu tukiri mu mashyamba baramaraga imyaka 18 batazi gusoma, ariko uw’itatu hano yandika neza avuga icyongereza, igifaransa n’izindi narumiwe ngeze hano, naramwaye rwose.
Twataye igihe twica n’abana bacu mu bwenge, nshimye ariko ko tuvuye hano tuzi gusoma no kwandika ku batari babizi”.
Mfashadusenge akomeza avuga ko ngo yigishijwe byinshi ku bijyanye n’imibanire n’abandi, kwiteza imbere, abyigiye mu kigo cya Mutobo, ahamya ko ari kaminuza u Rwanda rwishyurira buri munyarwanda wese utahutse.
Umuyobozi wa Komisiyo yo gusezerera no gusubiza mu buzima busanzwe abahoze mu ngabo, Mukantabana Seraphine, yagize ati “Igihugu cyacu kihaye intego ko nta muturage wacyo n’umwe uzandagara mu mahanga, ari yo mpamvu usanga Leta y’’u Rwanda buri gihe isaba abari hanze gutahuka.
Mwebwe rero muri abagabo, muri abantu bakwiye gushimwa kuko mwahisemo neza mu gatahuka mu rwababyaye, murasabwa rero gukora cyane kuko ntawasubiza ibihe inyuma, ariko na none nimushyireho umwete mugende ku murongo umwe n’abo musanze, murasabwa kandi kubana neza n’abanyarwanda musanze mu gihugu”.
Yakomeje agira ati:“Nimwicare mutuze, mwirindwe gushyira akaguru aha ngo akandi mugashyire aho ntazi kuko bizabasubiza inyuma, mwumve ubuyobozi bwanyu n’aho abishuka ngo bazongera guhemukira u Rwanda kuko muzi ko byabananiye mubihorere.
Nta kintu muzanye mu ntoki nk’imitungo, ariko na none icya mbere mufite hano ni igihugu cyanyu kandi kizakomeza kubaba hafi muri byose”.


text:
Mu kiganiro uyu muhanzikazi yahaye IGIHE yavuze ko yahimbye iyi ndirimbo ashaka gutera akanyabugabo abantu bacitse intege mu rukundo rwabo, ndetse babona ruri hafi kugera ku ndunduro.
Ati “Nayihimbye nshaka guha ubutumwa abantu bakundana ariko bageze aho babona ibyabo byananiranye ndetse bigana ku iherezo. Yaba abatarashakana (bari muri za fiançailles, cyangwa abashakanye). Igitekerezo cy’iyi ndirimbo nakigize mu mwaka ushize ubwo nari ndi kureba raporo y’Ikigo cy’Igihugu cy’Ibarurishamibare kuri gatanya, cyagaragaje ko mu mwaka umwe gusa gatanya inkiko zatanze zikubye inshuro umunani.”
Yavuze ko yakomeje gutekereza ukuntu urukundo ruba ruryoshye iyo rugitangira ariko uko iminsi ishira rukagenda rukendera, indirimbo imuzamo gutyo.
Ati “Nanakomeje gutekereza ku buryo abantu bakundana batarashakana kimwe n’abashakanye na bo bagirana ibibazo byinshi ugasanga hari ubwo bashwanye kandi wenda hari uburyo byari gushoboka ko urukundo rushibuka. Ndebe uburyo bitangira bishyushye bimeze neza nyuma bikagenda bigabanuka kuri benshi indirimbo ‘Nimukongeze’ inzamo.”
Kuri we iyi ndirimbo yumva yafasha abantu hanyuma bajya gucika intege mu rukundo bakibuka ko uko byamera kose amahirwe yo kubyutsa no gukongeza igicaniro cy’umubano ashoboka.


text:
Nyamara usanga bamwe bavuga bati nagerageje guhindura imirire ariko nta mpinduka mbona. Aha rero hari icyo baba birengagije. Ihame ryo kugabanya ibiro ni rimwe gusa ridahinduka.
UGOMBA GUTAKAZA IBIRENZE IBYO WINJIJE.
Ibi rero benshi birabananira kuko usanga ku munsi yatakaje nka 500 Calorie gusa nyamara ugasanga yinjije 1000 Calorie.
Kugirango utakaze ibiro biragusaba kugira imirire uhindura. By’umwihariko ifunguro rya nijoro ukarya iridafite calories nyinshi. Amafunguro adafite calories nyinshi ya mbere ni imbuto. Nijoro byakabaye byiza ku ifunguro ufata uruhare runini ari imbuto kuruta ibindi.
Hano twaguteguriye imbuto zo wafungura nijoro zikagufasha mu rugendo rwawe rwo kugabanya ibiro.
Imbuto zagufasha mu kugabanya ibiro uziriye nijoro
Inkeri na pome
Pome ni urubuto rwiza rwo kuba warya igihe cyose dore ko pome iringaniye iguha Calories 95 gusa. Nyamara ubushakashatsi bunyuranye bwagiye bwerekana ko kuzirya bigabanya ibyago byo kugira umubyibuho udasanzwe kuko ifasha kugabanya ibiro. Inkeri mu moko yazo yose nazo ziguha Calories 50 gusa, uriye agakombe kazo.
Nyamara kuba zikungahaye kuri fibre na vitamin C bituma wumva uhaze niyo warya nkeya, bigatuma umubiri ukoresha ibinure biwurimo aribyo bizafasha kugabanya ibiro
Amacunga, watermelon, indimu
Izi ziri mu mbuto za mbere zikungahaye kuri vitamini C. nyamara nazo zifite calories nkeya. Nk’icunga ringana n’igipfunsi riba ririmo Calories 70 gusa, ahubwo wasangamo potasiyumu na folic acid bihagije.
Watermelon yo ikungahaye ku mazi naho calories ni hafi ya ntazo. Ibi nibyo bituma kurya izi mbuto nijoro bikurinda gusonza nyamara ukaba nta calories nyinshi winjije nuko umubiri ugakoresha ibinure byawo.
Imbuto zose ni nziza
Ubusanzwe muri rusange imbuto zose zibamo calories nkeya. Ubushakashatsi bwasohotse mu 2012 mu kinyamakuru the Journal of the American Dietetic Association bwemeje ko kurya imbuto zikubye kane ibindi urya ari bwo uba uri mu nzira nziza yo kugabanya ibiro. Niba bigeze nimugoroba ukumva ushonje cyane reba neza mu byo wariye ku manywa niba harimo imbuto zihagije nusanga ntazo abe ari zo wirira gusa nijoro. Imbuto zizwiho gutera igihagisha cyane twavuga imyembe, amapapayi, kuko harimo za fibres.
Ni iki wavanga n’imbuto
Nubwo twavuze ko imbuto nijoro zizagufasha kugabanya ibiro nyamara nanone ushobora kugira ibyo uvanga na zo.
Inkeri ushobora kuzivanga na yawurute, pome ukayivanga n’ubunyobwa bwaba bukaranze cyangwa ikinyiga cyabwo. Ushobora no gufata ka foromage ukakarenza ku macunga
GUSA UJYE UZIRIKANA BURI GIHE KO KUGIRANGO UTAKAZE IBIRO USABWA KWINJIZA IBIRI MUNSI Y’IBYO USOHORA.


text:
Nyaruguru: Abana bishimira ko bakora ubuvugizi ku burenganzira bwabo
Yanditswe na MUKAGAHIZI ROSE
Bamwe mu bana bo mu mirenge igera ku munani bibumbiye mu ihuriro ry’abana mu karere ka Nyaruguru barishimira umusanzu wabo batanga mu gukora ubuvugizi ku bana bagenzi babo bafite ibibazo ndetse n’uruhare bagira mu gutuma bikemuka.
Mu kiganiro n’Imvaho Nshya, Izere Jocelyne, uhagarariye abana ku rwego rw’Akarere ka Nyaruguru, avuga ko babitewemo inkunga n’umuryango wita ku burenganzira bw’abana mu Rwanda (Children’s Voice Today: CVT) babashije kwibumbira mu ihuriro ry’abana, bakabasha gufasha bagenzi babo bugarijwe n’ibibazo bitandukanye bibangamiye uburenganzira bw’umwana bakabakorera ubuvugizi.
Yagarutse kuri bimwe mu bibazo bicyugarije abana bo mu karere ka Nyaruguru, agira ati, “Ibibazo byugarije abana muri aka karere, ku isonga haza icy’uko Nyaruguru ari akarere k’icyaro, bigatuma abana baho bafatwa nk’abitonda, ibyo bigatuma abantu bo mu mugi baza kubafata bakabajyana kubakoresha imirimo ibabuza ishuri irimo imirimo yo mu rugo”.
Akomeza agira ati “Ikindi kibazo kijyanye n’icy’abana baterwa inda bakiri bato, ibyo bigatuma bava mu ishuri, bakabura uburenganzira bwabo, ugasanga umwana abyaye umubyeyi na we akiri umwana, akajya kurera umwana kandi na we akirerwa.
Hano haboneka abana bakoreshwa imirimo ibabuza ishuri, imirimo itavunanye cyane ariko ikababuza ishuri, abandi bana barimo kwiga bo bakajya mu kazi ko gusarura icyayi”.
Uretse ibi, ngo ikindi kibazo ni icy’abana bajyanwa gucukura mu birombe by’amabuye y’agaciro kure y’Akarere ka Nyaruguru.
Izere yishimira ko umwana mu karere ka Nyaruguru afite ijambo, bityo afatanyije na bagenzi be ngo babasha kuvugira abana.
Yishimira ko mu gace batuyemo babasha kuba imboni y’abana bagenzi babo babuzwa uburenganzira nyuma bakabakorera ubuvugizi. Yagize ati “Nkange ubu, kuko mfite impano yo guhimba imivugo, iyo mbonye nk’ikibazo gihari si ngombwa ngo ngikorere ubuvugizi mu ma raporo gusa nanditse mbihereze abankuriye, ahubwo nshobora no gukora igihangano nk’umuvugo, nkashyiramo ubutumwa burebana n’ukuntu nabonye umwana avunishwa. Nk’urugero nkaterura ngira nti Turinde abana imirimo ibabuza ishuri. Uyu muvugo nkawandika bikaba byatanga ubutumwa no ku bandi.”
Akomeza avuga ko kugeza ubu amaze guhimba imivugo irenga 50 abifashijwemo n’umuryango CVT ngo yabashije gusohora igitabo yise ‘Imbuto z’ubuto bwe’ kandi ngo yiteguye gukomeza kwandika.
Ibi bishimangirwa na Kayihura Theogene, umwe mu bana ubarizwa mu murenge Cyahinda, muri ‘club’ Ubufatanye bw’abana, uvuga ko imyaka isaga ibiri yinjiye mu ihuriro ry’abana yishimira uburyo abana batahiriza umugozi umwe muri byose.
Yagize ati “Muri Club zacu dukora ibikorwa byinshi, ariko igikorwa nishimira kurusha ibindi ni ukuntu muri club yacu twakoze igikorwa cyo gufasha umwana umwe wo mu muryango utishoboye aho twafashije bimwe mu bikorwa byo kubakira inzu iwabo, duterura amatafari yo kubaka, tukayajyana aho bubaka inzu”.
Akomeza agira ati “Uretse ibi, ibibazo bihari tubikorera ubuvugizi. Nk’ubu mu murenge wacu hari ikibazo cyagaragayemo cy’uko abana bata ishuri, bakajya gukoreshwa mu byayi, tugenda dukora ubukangurambaga mu muganda rusange, tukegera abaturage kandi icyo kibazo cyarakurikiranywe nubwo bitararangira neza”.
Ashimira umuryango CVT kuko wagize uruhare rukomeye mu gutuma bageze ku rwego bishimira, kuko ngo basigaye bizigamira mu matsinda yabo kandi rimwe na rimwe bakegerwa igihe bashaka gufata umwanzuro ubarenze nk’abana.
Usengumuremyi Vincent, ahagarariye umuryango Children’s Voice Today (CVT) mu karere ka Nyaruguru, na we ashimira abana umuhati wabo mu gukorera ubuvugizi bagenzi babo.
Ashima imikoranire myiza n’ubuyobozi bw’inzego z’ibanze mu gushaka ibisubizo by’ibibazo bicyugarije umwana.
Ku birebana n’abana bajyanwa mu mugi, avuga ko bajyanwa mu buryo budasobanutse kuko babajyana mu gicuku.
Avuga ko amatsinda y’abana akorera muri ‘communaute’, agahuza abana bo ku bigo bitandukanye, ibikorwa byabo babikora mu mpera z’icyumweru mu gihe cyo kwiga. Bahura ku minsi y’imibyizi mu gihe k’ibiruhuko.
Abana bari mu ihuriro ry’abana bafite umumaro ukomeye
Murebwayire Moreen, ushinzwe umuryango mu karere ka Nyaruguru, avuga ko abana bari mu matsinda basobanutse kandi ko bakura neza mu buzima buzira uburara.
Murebwayire avuga ko ku bufatanye n’umuryango CVT hamaze gukorwa byinshi mu kurengera umwana, amatsinda n’amahuriro y’abana ngo abafasha gukurikirana abana mu karere.
Yagize ati “Amaclub n’amahuriro y’abana adufasha gukurikirana abana, kuko akenshi usanga hari aho bamwe mu babyeyi batita ku nshingano zabo zo kurera. Buriya umwana uri muri club ibibazo ahura nabyo turabimenya kandi na bo batumenyera amakuru yo mu midugudu ku bana bafite imirire mibi, abana bafite ibibazo, abana bahohoterwa n’ibindi. Mu matsinda, abana bariharika ugasanga umwana ejo ntazabura ibikoresho byo kujya ku ishuri, bakorozanya inkwavu, inkoko, ingurube, usanga ari umuco mwiza”.
Ku bibazo abo bana bagaragaza ngo ubuyobozi bw’akarere bugira umwanya wo kubikurikirana bigashakirwa igisubizo.
Yibutsa ababyeyi ko ari bo barebwa n’abana, ko bagomba kubakunda ndetse bakamenya ko ari bo bafite inshingano ku bana babo, bityo ko bakwiye kubarera neza ari nako babateganyiriza.


text:
Gakenke: “Imbuto Foundation” yahembye abakobwa batsinze neza
Yanditswe na NGABOYABAHIZI PROTAIS
Umuryango ‘Imbuto Foundation’ wahembye abakobwa 82 babaye indashyikirwa mu gutsinda neza ibizamini bya Leta bisoza amashuri abanza n’ayisumbuye, abahembwe bashimira cyane Madamu Jeannette Kagame ukomeje kugira uruhare mu iterambere ry’uburezi bw’umwana w’umukobwa.
Minisitiri w’Ubutaka n’Amashyamba, Tumushime Francine, wari umushyitsi mukuru muri uyu muhango wo guhemba aba bakobwa b’indashyikirwa, yabasabye kwigirira ikizere, bakabyaza umusaruro amahirwe bagize yo kugira igihugu kiza gihora kibashakira icyabateza imbere.
Yagize ati “Iyi gahunda yo gushishikariza abana b’abakobwa kwiga bashyizeho umwete yatekerejwe na Nyakubahwa Jeannette Kagame, ibi rero ni ibintu byazamuye ireme ry’uburezi ku mwana w’umukobwa, nkaba rero mbasaba kujya buri gihe mwigirira ikizere mu byo mukora byose, mukamenya iyo mujya ni yo muva, kugira ngo mugire gahunda ihamye mu buzima.
Mwirinde ibishuko bya hato na hato, mwige mushyizeho umwete cyane mugira umuhate muri siyansi n’ikoranabuhanga, abarezi bo murasabwa kwigisha umwana w’umukobwa mumutoza kwihangira umurimo no kuwutanga, ikindi ababyeyi mu miryango nimwirinde amakimbirane ni byo bizatuma abana biga mu mahoro banatsinde neza”.
Ingabire Ishimwe Rwema Sylivie, umwe mu bakobwa bahembwe urangije amashuri yisumbuye muri GS Santa Marie Karambo, yagize ati “Kuba Nyakubahwa Jeannette Kagame azirikana umwana w’umukobwa akiyemeza kumuzamura muri byose cyane ahereye ku bumenyi n’ikoranabuhanga, iyi ni inzira iganisha umwana w’umukobwa aheza.
Bampaye mudasobwa, iyi izamfasha mu masomo muri kaminuza nkoreraho ubushakashatsi, ndashima rwose Imbuto Foundation, kuko nta bwo byari kuzanyorohera kugura mudasobwa, ndashishikariza abana b’abakobwa kwigirira ikizere muri byose haba ku kazi no mu masomo, ndasaba n’ababyeyi gukomeza gushyigikira abana b’abakobwa mu mashuri n’ahandi hose”.


text:
Igitsina cy’umugabo
Igitsina cy’umugabo cyangwa Imboro umwanya mwibarukiro w’umugabo.
Ku ishusho urabona imyanya ndangagitsina y’imbere n’inyuma ku muhungu. Urabona imboro, imiyoborantanga, umuyoborankari, uruhago, imiyoboramasohoro n’amabya.
Igitsina cy’umugabo kigizwe n’umukaya woroshye n’imitsi myinshi y’amaraso.Iyo amaraso menshi ageze mu gitsinagabo, kirabyimba kigashyukwa. Igitsina cy’umugabo ni cyo gisohora inkari n’amasohoro. Iyo umuhungu akoze imibonano mpuzabitsina, igihe cyo kurangiza asohora intanga zivanze n’amasohoro.
Ushobora kwizera ko ayo masohoro asohotse mu gihe cy’imibonano mpuzabitsina atarimo inkari, kubera ko uruhago ruba rufunze mu gihe imboro iba ihagaze.
Amabya abiri ari mu gasaho nk’uko bisanzwe rimwe iruhande rw’irindi. Mu mabya ni ho hakorerwa intanga-ngabo ni na ho zibikwa. Intanga-ngabo zinyura mu miyoborantanga ziva mu mabya zisohoka. Zigisohoka mu mabya,zihita zivanga n’amasohoro yakorewe mu miyoboramasohoro.
Indwara[edit | edit source]
Indwara ya peyronie : iva ku kubabara kugenda kuba mu gihe cy’imibonano mpuzabitsina, ibyo bigatuma habaho ahantu hakomeye habuza igitsina kwirambura neza mu gihe gifashe umurego (érection) maze bigatuma cyigonda. Ibi nibyo kenshi bitera ububabare bw’igitsina. Ibimenyetso by'indwara ya peyronie:
- Kuribwa mu gihe cyo gushyukwa
- Ahantu hakomeye hatuma igitsina cyigonda
- Rimwe na rimwe uko kwigonda gushobora kubuza imibonano mpuzabitsina gukorwa
Gukomereka : kuvunika kw’ahantu hatuma igitsina kibasha gufata umurego, aho hakaba haherereye munsi y’uruhu. Ibi bishobora guterwa n’impanuka. Uku gukomereka gushobora no gutuma umuyoboro w’inkari wangirika cyangwa se ukanacika. Ibimenyetso bijyanye gukomereka (trauma) nko mu gihe cy'impanuka:
- Kuribwa gukabije
- Kuribwa kujyanye no kubyimba kw’ahaba hababaye, cyangwa se hakirabura. Hashobora no kuba hacitse igisebe.
- Kujojoba kugaragara igihe umuyoboro w’inkari wangiritse, icyo gihe kujojoba guterwa n’uko uruhago rwuzuye cyangwa rurimo ubusa. Igihe umuyoboro wangiritse igice, ashobora gukomeza kwihagarika n’ubwo bimugora. Ariko igihe umuyoboro wacitsemo kabiri neza, kunyara biramunanira noneho akaribwa munda.
Ibintu bidasanzwe bisohoka mu gitsina cyangwa Ibintu bisohoka mu gitsina badasanzwe (discharge, écoulement): bwa mbere na mbere bishobora guterwa n’indwara zandurira mu mibonano mpuzabitsina, cyane cyane iyitwa chlamydia. Izo ndwara kandi zishobora no kwandurira mu mibonano yo mu kanwa (sexe oral) cyangwa yo mu kibuno.
- Ibisohoka bishobora gusa nk’ibibonerana, nk’umuhondo, nk’amaraso, nk’icyatsi, nk’ibifashe, cyangwa bimase (collant, sticky).
- Ibi usanga bijyanye n’ububabare mu kunyara cyangwa se ntibunahabe.
Priapisme : Ishobora guterwa n'abantu ku giti cyabo igihe biteye imiti yo kugirango igihe cyo gushyukwa kibe kirekire, ibyo bikorwa kenshi n'abafite ikibazo cyo kudatinda, cyangwa se batanashyukwa namba. Gukomereka kw'umutsi wo mu gitsina bigatuma uba utagishoboye gukamura amaraso aza mu gitsina mu gihe cyo gushyukwa. Imiti nka anticoagulants, neuroleptiques na psychotropes nayo ishobora gutera icyo kibazo.
- Gushyukwa kudahagarara (kurengeje amasaha ane), biba byatewe n’uko amaraso aba yaheze mu gitsina.
- Kuribwa kuza ntakintu kibaye kandi kugatinda
- Kuribwa kuza gutewe n’imibonano mpuzabitsina.
Gutwara neza igitsina no kwirinda kugihungabanya, kugikomeretsa no kukibabaza. Igihe igitsina cyakomeretse, fata barafu (glaçons) ushyire mu mwenda maze ukoze ku gitsina ahakomeretse, hanyuma hagarika imibonano, maze unywe imiti igabanya ububabare nka paracetamol, cyangwa se brufen.
Kuri priapisme, naho fata agatambaro ushyiremo barafu ushyire ku gitsina, nibiramuka byanze nyuma y’isaha imwe igitsina kigifite umurego, ihutire kwa muganga kuko ibi bishobora kwangiza ibigize igitsina bituma gifata umurego (érection).


text:
Felisiyani Gatabazi utazibagirana yari muntu ki ? Yishwe na nde ? Kubera iki ?
24/02/2019, Jean-Claude Mulindahabi
Muri iki cyumweru turi hafi gusoza nibwo twibutse ko hashize imyaka 25 Felisiyani Gatabazi yishwe arashwe. Yishwe tariki ya 21/02/1994. Yari umunyamanga mukuru wa PSD akaba yari na Minisitiri w’ibikorwa remezo ingufu n’amazi. Ubwo amashyaka yemererwaga kongera gukora mu w’1991, ari mu batangije PSD Parti Social Democrate, Ishyaka
abamuzi bavuga ko yari umugabo w’intangarugero. Ni muri urwo rwego twatumiye abakoranye na we, haba mu kazi gasanzwe muri Minisiteri, haba no mu rwego rw’ishyaka kugira ngo ibigwi bye babidusangize bitari inkuru mbarirano. Amb Sylvestre Uwibajije ni umwe mu bo bafatanyije na we gushinga iri shyaka, ndetse Amb Uwibajije ni we watanze izina ry’iri shyaka, noneho bagenzi bararishima bararyemeza.
Victor Manege Gakoko na we azi neza Félicien Gatabazi kuko barakoranye muri Minisiteri imwe, kandi uretse no guhurira mu kazi bari basanzwe baziranye, noheho akazi karabahuza kurushaho ku buryo kubonana, kuganira kumenya imiterere y’undi n’imikorere ye byarushijeho.
Mu ikubitiro, bitewe n’uko Félicien Gatabazi yari mu batavugarumwe n’ubutegetsi bwariho, akimara kwicwa, abantu bavuze ko ubwo butegetsi ari bwo bumuhitanye, mu myaka yakurikiyeho, ubuhamya bw’abantu banyuranye barimo n’abasirikare ba FPR bwasobanuraga ko ari yo yamuhitanye. Umwe basirkare bari muri CND kiriya gihe, aratangaza ko azi neza abamwishe. Félicien Gatabazi yishwe habura gato ngo yuzuze imyaka 50. Ni ukuvuga ko uyu munsi yari kubarai hafi kugira 75. Ni umugabo benshi batazibagirwa.
No Comments Yet
Laisser un commentaire
Vous devez être connecté·e pour rédiger un commentaire.


text:
Abapasiteri 2 b’abagore bo mw’itorero ry’Abaporotesitanti bita (EPUdF )bo mu gihugu cy’Ubufaransa basezeranye kubana akaramata , biyemeza ko umwe azaba umugabo undi agakora inshingano z’abagore.
Ubu bumkwe bwa Émeline Daudé and Agnès Kauffmans bwabaye kuri uyu wagatandatu tariki ya 24 Nyakanga 2021, bubera murusengero aba bose basanzwe bayobora rwa Maguelone mu Mujyi Montpellier wo mu majyepfo y’Ubufaransa.
N’ibirori byabereye imbere y’imbaga y’abakristu basanzwe bayobora ndetse nabo bishimiye cyane kubona abayobozi babo bagiye kubaka urugo rwabo.
Ubukwe bwabo bwatashywe n’abantu benshi biganjemo abasegera muri iri torero aho wabonaga bose bafotora buriwese ashaka gutahana agafoto k’urwibutso.
Aba bagore umwe afite imyaka 33 undi afite 31, bavugako bazakora inshingano zabo neza,nkuko umugabo n’umugore bazikora,imihango y’ubukwe bwabo yabanjirijwe no kwambikana impeta,taliki ya 22 Nyakanga ,aho umwe yasabaga undi ko yakwemera kumubera umugore.
Agnès ashimangira ati”Nuburyo bwo kuvuga ko turi couple nk’abandi turishimye cyane ko tubaye umwe.”
Aba bombi bivugwako bahuye ubwo bose batangiraga kwiga ibya tewolojiya,nyuma urukundo rwabo rwaje gukomera kugeza ,ubwo bemeranyije kubana ,umwe akaba umugabo undi akaba umugore n’ubwo bose ari abagore.
Mu mwaka 2015 nibwo Itorero ry’Abaporotesitanti mu Bubufaransa ryemeje kumugaragaro ishingiranwa ryemewe ry’ababana bahuje ibitsina.
international.la-croix.com
Mbega umwanda! Bibiliya iciraho iteka Ibintu by’ubutinganyi. Vuba aha Imana igiye kuza kurimbura abanyabyaha bose, hakubiyemo n’iyi myanda y’ubutimganyi. Soma mu 1 Abakorinto 6: 9-10 wumve icyo Bibiliya ibivugaho.


text:
Bavandimwe mbandikiye mbasaba inama. nd'umusore nari ntarinjyira m'urukundo narimwe kubera kubitinya mbona benshi babikomerekeramo. none har'umukobwa wankunze none yabimbwiye ko ankunda nanjye ndabibona pe korumwuzuye ariko mfit'ubwoba kuko yanganye n'umusore wiyubashye kunkuba nka3. Nyamukobwa amenyereye kuba murukundo njye simbimenyereye. mbivemo? mbijyemo? mwitware ho gute ko njye byanshanze kandi nanjye ndumv'aricyo gihe cyo gukunda. ahasigaye nahanyu ni mumfashe. ibyo mbabwira n'ukuri kundiho.
Video Abakobwa Beza
Subscribe to: Post Comments (Atom)


text:
Ijwi rimwe cyangwa Same Voices mu cyongereza,ni amahugurwa yateguwe mu rwego rwo guhugura abana ba bakobwa mu bugeni. Mu kubereka ko bafite amahirwe angana n’ayabasaza babo yo kuba abanyabugeni.
Ni igikorwa cyitabiriwe n’abana babahungu n’abakobwa bari mu kigero cy’imyaka 9-20, biga mu mashuri abanza.
Abana batangiye bashushanya ku mpapuro, babereka uko bac a imirongo, kugira igitekerezo nyuma babereka uko bakoresha amarangi.
Uwitwa Latifa wiga mu mwaka wa Gatanu mu mashuli abanza ku kigo cya Biryogo, yavuzeko ubusanzwe akunda gushushanya mu ishuli ,yashushanyije umugabo wicaye arimo kuragira inka,yaje gushaka ubumenyi, arebera ku bandi babikoze bikagera aho bibageza.
Nasira usazwe ubikora kuri Centre Communautaire de Kigarama kuva muri 2015, yaje gushaka ubumenyi bw’iyongera mubyo yarasanzwe akora.Yashushanyije umwami, yavuzeko akunda gushushanya ibintu by’i bwami.
Ni amahugurwa yabereye mu kigo Umucyo W’Ejo Transit Center I Gikondo ategurwa n’abanyabugeni bagize Ineza Arts Foundations na DW 250 Arts Studio ,yitabirwa n’abanyabugeni ba bakobwa bamenyekanye mu Rwanda harimo Poupoute wari waje kwereka abo bana ba bakobwa ko nabo babyize bazabimenya.
Ubusanzwe umwuga w’ubugeni umenyerewe ko ari uw’abahungu, gusa uko igihugu kirimo gutera imbere, abana b’abakobwa bagenda batinyuka kuza muri uyu mwuga w’ubugeni wo gushushanya
Amahugurwa iyo arangiye hategurwa impurikabikorwa (Exhibition) yo kwerekana ibishushanyo byiza biba byarakozwe.
Ni igikorwa kizajya kiba buri gihe mu rwego rwo kwegera abanyarwanda bose,babakangurira kwishakamo impano zo gushushanya.
Ayandi mafoto yaya mahugurwa https://www.flickr.com/photos/141807562@N05/albums/72157679437310131


text:
Ubusanzwe iyo umugore asamye inda, urusoro ruba rugomba gukurira muri nyababyeyi kuko ari ho hantu habugenewe hari ibyangombwa byose byo gufasha urwo rusoro mu mikurire yarwo. Nyamara hari igihe ibyo bidashoboka ahubwo urusoro ugasanga rwagiye gukurira ahandi hatari muri nyababyeyi ari byo mu ndimi z’amahanga bita «ectopic pregnancy”; aha twavuga nko mu nda, mu miyoborantanga no ku nkondo y’umura. Izi nda zikaba zishobora guterwa n’ibintu byinshi bitandukanye tugiye kurebera hamwe.
•Indwara zimwe na zimwe zifata imiyoborantanga y’umugore zikaba zayitera (nyababyeyi) kwifunga cyangwa kugabanuka mu mubyimba. Muri izo ndwara twavuga nk’imitezi, mburugu, uburagaza, chlamidia, kimwe n’izindi zitandukanye.
•Inkovu zasizwe no gukira kw’ibisebe byatewe n’uko umugore yari yararwaye zimwe muri izo ndwara.
•Kuba umugore yarigeze abagwa mu kiziba cy’inda cyangwa yarabazwe imiyoboratanga.
•Imiyoborantanga idateye neza; ibi bikaba byabangamira urugendo rw’urusoro rwerekeza muri nyababyeyi.
Ibi bintu bikurikira bishobora kongerera umugore ibyago byo gutwitira hanze ya nyababyeyi:
•Gusama inda umugore arengeje imyaka 35
•Kuba umugore yarigeze atwitira hanze ya yababyeyi
•Kuba umugore yarabazwe mu nda cyangwa mu matako (pelvis)
•Kuba umugore yarigeze kurwara zimwe mu ndwara zifata imyanya myibarukiro
•Kuba umugore yarigeze gukuramo inda bigoranye abishaka
•Umugore usamye nyuma y’uko imiyoborantanga ye ifungwa
•Kunywa itabi na byo bishobora kongerera umugore gutwitira hanze ya nyababyeyi
Birashoboka kwirinda gutwitira hanze ya nyababyeyi, ufashe ingamba zikurikira:
•Kwirinda kunywa itabi ku bagore
•Gukora imibonano mpuzabitsina ikingiye mu gihe utarashaka
•Kubyara hakiri kare kandi ukirinda kubyara indahekana
Hari imiryango myinshi igirana amakimbirane bavuga ngo umugore yarogewe ku nda cyangwa ngo inda barayizinze kuko yatinze kuvuka. Dukurikije ibyo tumaze kubona haruguru aha, dushobora gusanga baba bapfa ubusa kuko hari n’igihe urusoro rukurira mu nda kubera ko igi riba ritageze mu miyoborantanga. Ibi bikaba byatuma ritavuka kuko umwana yapfuye agakora ikintu kimeze nk’ibuye cyangwa rigakura rigatanga umwana ukuze, umubyeyi akaba yabagwa agaterurwamo umwana akiri muzima.
Video Abakobwa Beza
Gutwitira Hanze ya Nyababyeyi
Ubusanzwe iyo umugore asamye inda, urusoro ruba rugomba gukurira muri nyababyeyi kuko ari ho hantu habugenewe hari ibyangombwa byose byo gufasha urwo rusoro mu mikurire yarwo. Nyamara hari igihe ibyo bidashoboka ahubwo urusoro ugasanga rwagiye gukurira ahandi hatari muri nyababyeyi ari byo mu ndimi z’amahanga bita «ectopic pregnancy”; aha twavuga nko mu nda, mu miyoborantanga no ku nkondo y’umura. Izi nda zikaba zishobora guterwa n’ibintu byinshi bitandukanye tugiye kurebera hamwe.
Labels: abagore


text:
YASUWE 88
Mu karere ka Karongi, kuri uyu wa Gatatu habereye umuhango wo kwizihiza Umunsi mpuzamahanga wo gusoma ku buryo buranguruye, aho iki gikorwa cyitabiriwe n’ingeri zitandukanye harimo, Ababyeyi bahagarariye komite z’ababyeyi, Abarimu, Abashinzwe uburezi mu mirenge, abarezi, uhagarariye Usaid Soma Umenye mu ntara y’iburengerazuba, Abanyeshuri bitwaye neza mu marushanwa yo kwandika no gusoma neza ikinyarwanda mu mwaka wa 2018 na 2019, Intumwa ya Guverineri n’Intumwa ya Minisitiri w’Uburezi.
Abana bahembwe bishimiye ibihembo bahawe kandi bagaragaza bafite inyota zo kubasha kwandika ibindi bitabo bizabafasha gukomeza gutsinda n’andi marushanwa azaza.
Uwabashije kuganira na rwandanews24 ati “nishimiye ko nabashije kwitabira amarushanwa yo kwandika kandi agatabo nanditse kakabasha kwegukana intsinzi ku rwego rw’igihugu, ubu rwose noneho nzagerageza gukora cyane kugira nutundi nzandika tuzatsinde.”
NSHIMIYIMANA Jean Claude, umuhuzabikorwa w’umushinga Soma umenye mu ntara y’iburengerazuba, ibitabo Soma umenye yatanze muri aka karere yabitanze ku bufatanye na REB, byatanzwe ngo umunyeshuri afashwe kumenya gusoma, kandi isomero twashyizeho ni ukugira ngo abana barusheho gukomeza gukunda gusoma ikinyarwanda.
Abarimu bigisha mu mwaka wa 1-3 barahuguwe, umushinga unatanga ibitabo, kandi buri mu nyeshuri agira igitabo cye mwarimu amwigishirizamo, na mwarimu afite ibitabo yahawe yigishirizamo kugira abana barusheho gukunda gusoma.
Mukase Valentine Umuyobozi w’akarere wungirije ushinzwe imibereho myiza, yishimiye ko nk’akarere abereye umuyobozi, kizihije uyu munsi mpuzamahanga, akanakangurira ababyeyi kugaragaza uruhare rwabo mu guha Abana umwanya wo gusoma, byibura iminota 15 ku munsi, kandi umwana agasoma aranguruye.
Ati” ni inkingi zishimangira umuco wacu nk’abanyarwanda, zigaragaza ko ari intera ndende kugira ngo abana bacu babashe kumenya gusoma ururimi rw’ikinyarwanda, n’ibindi bishamikiyeho nk’umuco, nkaba nshimira abana bitwaye neza mu marushanwa yo kwandika no gusoma Ibitabo, mu mwaka wa 2018 na 2019 mu marushanwa ya Andika Rwanda, ndetse nkaba nkangurira ababyeyi kujya baha abana babo byibura iminota 15 ku munsi babafasha gusoma.”
Muri iyi gahunda yo gufasha ishuri kugira Isomero, kuva mu mwaka wa mbere kugera muwa gatatu w’amashuri abanza, USAID SOMA UMENYE, yatanze ibitabo by’abarimu bifashisha bigisha bingana na 468, Ibitabo Abanyeshuri bigiramo bo mu mwaka wa 1, 2, na 3 bakoresha bingana na 41.142, Ibitabo by’inkuru zishushanyije, cyangwa zanditse bingana na 32.001, muri ibyo bitabo haarimo udutabo 3.960 byavuye mu marushanwa ya Andika rwanda dukubiye muri imitwe (Article) 24, Amasomero yashinzwe muri buri shuri ryo kuva mu mwaka wa 1 kugera mu mwaka wa 3 angana na 498.
Muri gahunda yo guhemba abana bitwaye neza mu gusoma no kwandika inkuru mu marushanwa ya Andika Rwanda yabaye mu mwaka wa 2018 na 2019, hahembwe abana 35, harimo abo mu mashuri abanza nayisumbuye.
Ubu bukangurambaga bwatangijwe bukaba buzamara igihe kingana n’umwaka, umushinga wa USAID SOMA UMENYE watangiye mu mwaka wa 206, ukaba uzasoza muri 2021.


text:
Inkuru yerekeye ibizamini by’imikandara y’ikigina n’umukara bizabera i Remera kuri stade AMAHORO tariki ya 30 kugeza tariki ya 31 z’uku kwezi, ejo bundi mu mpera z’iki cy’umweru.
Aho twavuze ko abakora ibi bizame bazishyura amafara 10.000Frw (abazakorera umukandara w’ikigina) na 13.000F (abazakorera umukandara w’umukara) ngo Pass Port sportif itarimo, kandi ubusanzwe yo yonyine igura 5000F! Ubu byahindutse.
Nyuma y’aho abenshi muri mwe bagaragarije ko ayo mafaranga yaba ari menshi, ababishinzwe bamaze kubiganiraho neza bose hamwe; batumenyeshyeje ko muri ibi biciro noneho harimo n’iyi pass port yavuzwe haruguru.
Ni ukuvuga ko buri muntu uzakora iki kizamini asabwa kuzishyura amafara 10.000Frw (abazakorera umukandara w’ikigina) na 13.000F (abazakorera umukandara w’umukara) ariko noneho Pass Port sportif irimo muri iki giciro.
Tuboneyeho gushimira ababigizemo uruhare mwese nk’abakunze kuvugwa ko batuye kure (gutura kure si icyaha ahubwo biterwa n’aho uturutse burya ntahaba kure) n’abandi bose bireba bagerageje kumva impungenge z’abakarateka bifuzaga kuza muri ibi bizame ariko ubushobozi bukaba bwari bugiye kubakoma imbere.
Twibutse ariko ko nk’uko umuyobozi mukuru wa FERWAKA yabisobanuye, -bakoze ibi banazirikana ibikorwa byose uru rugaga rwifuza kugeraho, batirengagije ubushobozi bwa benshi mu bakina karate mu Rwanda- Yatwibukije ko rwose bitoroshye kubyirengagiza aheraho asaba buri wese kubizirikana kuko FERWAKA izubakwa n’amaboko y’abakarateka ubwabo.
Yongeyeho ko hirya y’ibi biciro, abazitabira bose amahugurwa abanziriza amarushanwa, basabwa kuzishyura amafaranga 1000F (igihumbi) hanyuma ibizamini byatangira bakigirayo bagaha urubuza abazabazwa.
Tubaye tubashimiye uburyo mwakira ibi byemezo mu by’ukuri bitunguranye.


text:
Gucana inyuma hagati y’abashakanye cyangwa se abakundana ni ibintu bikorwa cyane cyane iyo hari ibintu aba bombi badahurizaho cyangwa se batumvikana n’ubwo hari ababikora kubera kamere yabo ibibatera cyangwa se kubaho mu buzima batanyurwa.
Abahanga ndetse bakaba n’abashakashatsi muby’imibanire hagati y’abakundana bagaragaje ibintu 7 abashakanye cyangwa se abakundana bashobora gukurikiza mu gihe baba bari mu buriri byabafasha mu kwirinda ko hari umwe muri bo waca inyuma mugenzi we.
1.Ugomba Kugaragariza umukunzi wawe ibyishimo kabone n’iyo waba ubabaye.
Si byiza ko wakereka umukunzi wawe cyangwa se uwo mwashakanye ko utameze neza mu gihe mugiye gutera akabariro. Biba byiza iyo umugaragarije ko wishimye kuko bituma nawe akwisangamo cyane maze akirekura.
2. Ugomba kubanza gushaka udukino dukurura ibyishimo mukina mbere yo gutangira igikorwa.
Burya ni byiza ko abantu bagiye gutera akabariro babanza kuganira bikagera n’aho bakina udukino tworoheje tubafasha kwibagirwa ibyo biriwemo ndetse tukanabinjiza mu gikorwa ku buryo bworoshye cyane.
3. Kwirinda gutekereza ko umukunzi wawe ugomba kumukorera ibimeze kimwe neza neza n’ibyo usanzwe umukorera.
Iyo umukunzi wawe abonye uhora umukorera ibintu bimwe gusa mu gihe muri mu gihe cyo gutera akabariro agera igihe abyinubira ashaka ko wamuhindurira uburyo ubimukoreramo. Ni byiza ko umenya uburyo bunyuranye bwo kwitwaramo mu gihe urimo gutera akabariro n’umukunzi wawe.
4. Uzirinde gutekereza ko ibyo wakoreraga umukunzi wawe wa mbere aribyo uzakorera n’undi uzamukurikira.
Abantu bakunda bitandukanye kandi bakanyurwa mu buryo butandukanye. Gutekereza ko ibyashimishaga umukunzi wawe wa mbere ari byo byanashimisha uwamukurikiye ntabwo aribyo. Ugomba gukora uko ushoboye ukamenya ibishimisha umukunzi wawe mbere y’uko atangira kukwinuba.
5. Kwirinda kugira undi muntu uza mu ntekerezo zawe mu gihe urimo gukorana imibonano mpuzabitsina n’umukunzi wawe.
Si byiza ko watekereza undi muntu mu gihe uri gutera akabariro n’umukunzi wawe cyane cyane uwo mwigeze gukundana kuko bituma utiyumva mu gikorwa murimo gukora bityo ukaba wanabikora bitagufasheho na we ntanyurwe n’uburyo ubyitwaramo.
6. Kumenya ko ku munwa atariho basomana gusa mu gihe uri gutera akabariro n’umukunzi wawe.
Mu gihe urimo gutera akabariro, ugomba kumenya ko umukunzi wawe atari ku munwa gusa akeneye ko umusoma kuko bimushimisha cyane iyo ugerageza no kumusoma n’ahandi hatandukanye nko ku kiganza no ku ntoki, ukagenda uzisoma rumwe ku rundi n’ahandi bigaragaza ikimenyetso cy’uko umwishimiye.
7. Kumenya ko gukora imibonano atari ibintu bihubukirwa ahubwo bibanza gutegurwa
Ni byiza kubanza kwitegura bihagije mbere yo gutangira igikorwa cyo gukora imibonano n’umukunzi wawe. Iyo mubanje gutegura igikorwa bibafasha kugikora mutuje mwese mwamaze kubyiyumvamo.


text:
Ubusanzwe buri wese agira uburyo butandukanye n’ubw’undi mu kwerekana urukundo maze ibi bigatuma urukundo rugenda rugaragaza amasura atandukanye bitewe na ba nyir’ubwite.Ibi binatuma urukundo hagati y’abasore n’inkumi ruba rutandukanye.
Ikinyamakuru cya Afrikamag kivuga ku bwoko bw’inkundo zigaragara hagati y’abasore n’inkumi bukunze kugaragara, cyane cyane ko gukundana hagati y’umuhungu n’umukobwa usanga ari buzima burimo abantu batagira ingano naho abandi bakaba barabuciyemo.
1.Urukundo rwo kubahana
Muri uru rukundo umusore n’inkumi barakundana ariko nta numwe uba witeguye kuba yatakaza cyangwa kugira icyo yahara kubera mugenzi we.Buri wese amenya umwanya we maze akagira ubwisanzure n’ubwigenge bwo gukora icyo akunda ntawe ubangamiye undi.
2.Urukundo rwa nyarwo
Bitandukanye n’urukundo rwubahana ,urukundo rwa nyarwo rwo buri muntu aba yiyumvamo mugenzi we ku buryo buturutse mu mutima,aha abakundana nta kindi barebaho cyangwa batekereza usibye gusa ukwiyumvanamo kuvuye mu mitima yabo.
3.Urukundo ruhangayika
Aha abakundana yaba umusore cyangwa umukobwa buri wese aba afite ubwoba bw’uko yatakaza mugenzi we bari mu rukundo.Buri wese rero aba yiteguye gukora igishoboka cyose kugirango mugenzi we yishime maze akirinda icyatuma akomereka.
4.Urukundo rushingiye ku mibonano mpuzabitsina
Uru rukundo nta kindi rushyira imbere usibye guhuza ibitsina hagati yabo,aha umusore cyangwa umukobwa akunda mugenzi we ashingiye ku myanya y’umubiri imukururira kumwifuza maze akamukunda kakava.
5.Urukundo rukimbirana
Ni urukundo rugaragazwa no gucyocyorana hagati y’abakundana,ibi bituma abantu bibaza niba koko aba bantu bakundana ndetse bakanemeza ko batazamara n’igihe rwose bari mu rukundo ariko igitangaje ni uko uru rukundo ruramba.
Gukundana hagati y’umusore n’inkumi ni ibintu bisanzwe ariko uburyo ukundamo mugenzi wawe nabwo ni ubwo kwitondera kuko bushobora kugukururira mu makosa mu gihe utitonze ngo ugire umutimanama muzima.
Abantu batandukanye bajya bagwa no mu busambanyi bakahandurira indwara zitandukanye.Gukunda ni byiza ariko abakundana bakunde kandi bubaha Imana.


text:
Bamwe mu bakobwa bajya bahura n’imbogamizi zituma batitabira ishuri uko bikwiriye. Izi mbogamizi ziba zitandukanye, ndetse n’imihango hari igihe iba ikibazo. Benitha w’ i Burera afite imyaka 13, ni umunyeshuri mu mashuri abanza. Ubwo yajyaga mu mihango bwa mbere, nta bikoresho by’isuku yabonaga kuko yabanje kubihisha nyina. Kujya mu mihango ndetse no kuribwa mu nda byatumaga asiba ishuri bikamuviramo gutsindwa. Ku bw’ubufasha yahawe n'umubyeyi we n’inama zitandukanye yungukiye mu ishuri, ubu imihango ntikibangamira imyigire ye.
Ku myaka 11 ni bwo Benitha yabonye imihango ye ya mbere atinya kubibwira ababyeyi be kubera isoni. Byatumye atabona ibikoresho by’isuku byo kwifashisha. Icyo gihe yigiriye inama yo gushaka udutenge dushaje aba ari two akoresha ariko atazi uko abigenza. Uretse iyo mbogamizi yari afite hari kandi n’ikibazo cyo kuribwa mu nda cyane bigatuma yumva atajya ku ishuri. Mama wa Benitha yabonaga umwana asiba, aramuganiriza. Aho kubwira mama we ko imihango iri kumubabaza, yamubwiye ko arwaye umutwe
Uko gusiba kwa hato na hato kwatumye atangira kujya atsindwa mu ishuri maze biramubabaza. Yahise yiyemeza kubwiza nyina ukuri kugira ngo abone ubufasha. “Natekereje amanota make nsigaye ngira, nibuka ko mbere nagiraga menshi ngira agahinda. Nahise nibuka ukuntu mama akunda kunyegera, maze nange mpitamo kumubwiza ukuri.” Mama we yabwiye Ni Nyampinga ko yashimishijwe no kumva umwana amwisanzuyeho akabimubwira. Ati: “Naramuhumurije, mushakira ibikoresho ndetse mwereka uko azajya yikorera isuku.” Benitha avuga ko nyuma agiye mu mihango mu kwezi kwakurikiyeho yabashije noneho gukoresha ibikoresho byabugenewe. Gusa n’ubwo iki cyari gikemutse, ngo yakomeje kujya aribwa na bwo bigatuma asiba ishuri.
Ageze mu mwaka wa gatanu, umwarimu wa siyansi yabigishije ibijyanye n’ubuzima bw’imyororokere, ababwira bimwe mu bintu ushobora gukora mu gihe uribwa mu nda mu gihe k’imihango. Muri byo harimo kunywa ibintu bishyushye ukanakora siporo kuko bigabanya uburirwe. Benitha ati: “Icyo gihe nagiye kumureba mubaza ibibazo byose nari mfite nuko anambwira ubwoko bwa siporo nakora uburibwe bukagabanuka.” Benitha yakomeje atubwira ati: “Yambwiye ko kwiruka no gusimbuka umugozi ari zimwe muri siporo najya nkora.”
Ku ishuri aho Benitha yiga bagira siporo y’isaha imwe buri cyumweru. Iyo siporo Benitha ntiyayicikwaga. Yanongeyeho kujya ayikora mu gihe k’imihango ndetse akananywa ibintu bishyushye abifashijwemo na mama we. Avuga ko kuribwa mu nda byagabanutse akongera kujya ku ishuri n’umunezero, ati: “Sinongeye gusiba, njya kwiga ndetse nkasabana n’abandi nta rwikekwe kandi nongeye gutsinda neza.” Nyuma y’inkuru ya Benitha, twabwira ba Ni Nyampinga bose ko mu gihe waba uri guhura n’imbogamizi zikakubuza kwitabira ishuri buri gihe, uge uzirikana ko ari byiza gusaba ubufasha ababyeyi bawe, abarimu bawe cyangwa undi muntu mukuru wizeye. Uge wibuka kandi kumenya uko ukora neza gahunda z’ibyo ushinzwe kugira ngo hatagira gahunda n’imwe ibangamira imyigire yawe cyangwa gahunda zawe bwite.


text:
Ni gereza ifite umwihariko wo kuba ari yo ya mbere yubatswe n’Ababiligi mu Rwanda, ikagira n’igisobanuro gikomeye mu mateka y’igihugu kuko yafungiwemo Umunyarwanda wa mbere wanze kwemera ibarura ry’amoko ryari bushingirweho hatangwa indangamuntu bitaga “ibuku”.
Izo ndangamuntu zari zikubiyemo amoko atatu: Hutu,Tutsi na Twa yahawe Abanyarwanda hagendewe ku bipimo by’uburebure, amazuru n’ibyo batunze.
Hari ku ngoma y’Umwami Yuhi V Musinga, ubwo Ababiligi bazaga gukoloniza u Rwanda rukuwe mu maboko y’Abadage. Bahageze batangiye icyo bise amavugurura ashingiye ku bushakashatsi, aho abarimo Musenyeri Classe bavuze ko kugira ngo baruyobore neza bagomba kwifashisha Abatutsi.
Mu ibaruwa Musenyeri Classe yandikiye Resida Mortehan ku wa 27 Nzeri 1927, yavuze ko ikintu bashobora gukora kugira ngo bateze imbere u Rwanda ari ukwifashisha imbaraga z’urubyiruko rw’Abatutsi, kuko bazi ubwenge, bazi gutegeka kandi baba bashaka kumenya ibivuye i Burayi.
Nyuma y’imyaka itatu yanditse indi isa n’imwihanangiriza ko “ikosa rikomeye Abategetsi b’Ababiligi bakwikorera bakarikorera n’Abanyarwanda ryaba ari ukuvana Abatutsi ku butegetsi”.
Bavugaga ko ubwoko bw’Abatutsi ari bwo bazifashisha gutegeka neza igihugu bene cyo bakabumvira.
Bamaze kwemeranya kuri icyo, hakurikiyeho gushaka uburyo bwo kumenya Abatutsi bagatandukanywa n’ubundi bwoko.
Muri rubanda rw’Umwami abari basanzwe bitwa Abatutsi bari abayobozi bo mu nzego nkuru nk’abatware b’ingabo, abiru n’abacamanza ndetse n’abatunze amashyo. Abahutu babaga ari abakora imirimo yiganjemo ubuhinzi kandi badatunze amashyo. Ni mu gihe abatwa bari abakora imirimo iciriritse nk’ubuhigi n’ububumbyi.
Hari ingero z’ababaye Abatwa nyuma bakaza kuba Abatutsi ku ngoma ya Cyami kubera kuva mu cyiciro kimwe bakagera mu kindi, barimo na Busyete wamenyekanye cyane.
Ubushakashatsi bw’Ababiligi mu kumenya Abatutsi bwo bwaje butandukanye aho kurebera ku butunzi rubanda rufite bafata n’ibipimo by’uburebure, bareba igihagararo n’amazuru.
Umututsi yagombaga kuba afite metero imwe na sentimetero 80 kuzamura mu bijyanye n’uburebure, akaba afite igihagararo ndetse atunze amashyo.
Habaga ubwo utunze izo nka utagejeje ku burebure busabwa ukitwa Umuhutu, cyangwa wageza ku burebure nta mashyo utunze ukangirwa kwitwa Umututsi.
Ibarura ryo kubashaka ryatangiriye i Nyanza mu Majyepfo y’u Rwanda, ahari umutware wo mu Kabagari (ubu ni mu Ruhango) witwaga Nturo ya Nyirimigabo.
Nturo ya Nyirimigabo yariteye utwatsi aryamaganira kure kuko yari yamaze kubona ko ari ugucamo ibice Abanyarwanda bari basanzwe bunze ubumwe, ni ko kumushyira mu gihome cyari kimaze iminsi cyuzuye, aba uwa mbere ufungiwe muri “Dix-neuf cent-trente”.
Bivugwa ko yamaze imyaka isaga ibiri muri iyo gereza, afunguwe asanga ibarura ryararangiye hakurikiyeho gutanga indangamuntu zigendanye n’ubushake bw’Ababiligi.
Iyo nkundura uwo mutware yamenyekaniyemo cyane yarwanywe n’abatware, ingabo na rubanda rw’Umwami Musinga rwashakaga kumushyigikira.
Indangamuntu zimaze gutangwa habaye ikibazo gikomeye bamwe mu bava indi imwe bahabwa ubwoko butandukanye. Umwami na rubanda rwe banze kubishyigikira ariko ntibyagira icyo bitanga baraganzwa, amoko aba ahamye atyo.
Umwe mu bariho muri iyo myaka, Gashara w’i Kamonyi yigeze gutangaza ko mukuru we yagizwe Umututsi kuko yari atunze inka zirenga 10 ariko we n’abandi bavandimwe be bagirwa Abahutu kuko bari bafite nke harimo n’abatagira n’imwe.
Ibyo ngo byatumye batangira kubona uwo mukuru wabo nk’udahuje na bo kuko bamufataga “nk’uwisumbukuruje”.
Mu 1931 ni bwo Musinga yaciwe kubera uko yari yarakomeje gutambamira Ababiligi muri izo gahunda zo gucamo ibice Abanyarwanda, himikwa umuhungu we Mutara III Rudahigwa wari wemeye kugendera byifuzo byabo.
Umuhanga mu by’amateka, Rutikanga Bernard Noël, mu 2018 yabwiye The New Times ko abakoloni bashakaga ko abakolonijwe bubahiriza amategeko babaha, bakaba barubatse gereza bagira ngo uzabangamira umurongo wabo bajye bamushyiramo.
Yagize ati “Kugira ngo ubukoloni [bwabo] bukorwe neza, hubatswe gereza.”
Gereza ya 1930 ijya kubakwa byavugwaga ko ari uburyo bushya bwo guhana bwari busanzwe i Burayi kuko mu Rwanda ho uwakoraga ibyaha yacibwaga ibihano birimo kuriha ibyo yangije, kuririmbwa mu bitaramo bamunnyega, gucibwa n’umwami akajya ishyanga, cyangwa akicwa iyo yabaga yagambaniye igihugu cyangwa yishe.
Gereza imaze kuzura si uko byakozwe, ahubwo yafungiwemo abanze kugendera ku mategeko y’Abazungu cyangwa abashatse kubitambika.
Nturo ya Nyirimigabo ni we wabimburiye abandi rugikubita ariko icyo yarwaniye ntiyakigezeho. Bivugwa ko yitabye Imana azize iza bukuru kuko n’ubundi iyo ntambara yayirwanaga ari mu busaza.
Ubu gereza ya 1930 yimuriwe i Mageragere, aho yahoze Kiliziya Gatolika igiye kuhubaka Katederali igezweho ya Arkidiyosezi ya Kigali.


text:
Kubaho mu mijyi birarushaho kugora. Muri Kigali ho bikaba ibindi. Ubwo kandi ni ko akazi kagenda kaba ingume. Rimwe na rimwe kagashakirwa n’ahadakwiye. No gucuruza ku gataro nta mutekano bitanga ku muntu wirirwa abunza umutwaro ku mutwe n’umwana mu mugongo.
Nyamara hari ubwo aba ari bwo buryo bwa nyuma bwo kwivana mu bukene. Aho ako kazi ntikaruta kwiba no gusabiriza?Hakenewe amategeko arengera abagakora.
Vuba aha, umugabo n’umugore barakennye birabayobera. Mu rwego rwo kwirwanaho, bigira inama yo gushaka imibereho.
Umugore ati « Guhora nirukankanwa na ba DASSO, birandambiye ». Iby’Agakiriro batubwira ni ugukina ku mubyimba umuntu waburaye. Gusabiririza na byo biteye isoni!Yewe ni amayobera.
Umugabo ati « Ko no guhinga bitunaniye kubera ikirerere gihindagurika kandi n’udufaranga wazanaga aritwo twishyuragamo agafumbire k’inyongeramusaruro? » Turagana he rwose n’amafaranga ya Mitiweli hanze aha?!
Umugore araseka cyaneee, amuteye umugongo. Ni ko kumubaza, ati « None tubigenze dute ga Mutwaaa?! »Hashize akanya arahindukira aramwegera, ati « Ariko, hari igitekerezo nagize. »Umugabo ,ati « Mbwira Bwiza bwanjye! »
Umugore, ati « Mperutse kubona umugabo n’umugore basohotse muri iriya BAR yo hakurya hariya, agatwenge ari kose, babara inoti nk’abavuye muri banki. Niba ubyemera, reka duhaguruke natwe tujye kumansura. »
Umugabo ariyumviraaa…Ati « Sinarinzi ko igitekerezo nk’icyo cyakuzamo pe! Ibyo tuzabishobora koko? » Nyuma, ati « Nta kundi, kandi ngo ntayo itinya itarungurutse. » Nuko buri wese yikoraho uko ashoboye, umugore si ukwisiga no kwitera karahava. Umugabo na we akubitamo amadarubindi yo kwiyoberanya.
Ijoro rirabahira, buri umwe akora kabiri. Ubwa gatatu bageze ku ishiraniro, umugore arasimbuka, ati « Rekeraho Yoha, ibi byo ni ibisanzwe! »Bacanye baratangara, baherezanya ibiganza, bati « Twihute tuve hano, turabara tugeze kure. »
Bageze mu rugo, umugore azamura umukagato w’inoti ageza ku bihumbi ijana na makumyabiri. Naho umugabo akuye mu ruhago ibihumbi mirongo itanu gusa, atangira kwisobanura. Ati, « Uyu munsi abipfubuza bari abahanya. Burya narinje ngira ngo ndebe ko hari umugabo wambenguka, na byo nkagerageza. »
Umugore, ati « Birahagije. N’ubwo twahemukiranye, ayangaya azaturenza iminsi. Burya kubaho ni ukuramuka ».Ntibyoroshye!
P.B


text:
Ubwenge bugeze ku iherezo.
Amakuru yanyuze kuri itangaza makuru ry’Amashusho ry’Abanyamerica ryitwa CNN,kuwa 09 gashyantare 2014, ryatangaje yuko leta y’Ubwongereza yahombye milioni 220 z’Amadollar y’Ibikorwa remezo,ibyo bikorwa bikaba byangijwe n’Umwuzure umaze iminsi warateye isi nabayituye.
Mu bwongereza
Umwuzure wateye icyo gihugu,umurwa wa London ujya munsi yamazi,ukurikije uko aya makuru yatangazwaga na BBC news,hamwe na CNN,saho gusa no mu gihugu cya Australia n’uko byagenze umwuzure wateye icyo gihugu kuburyo buteye ubwoba,abaturage bavuye mu mazu yabo meza y’igitangaza bajya gucumbika kubandi bari bataragerwaho nuwo mwuzure.
Muri Astralia
Ibi byose Imana yari yarabivuze kandi biracyakomeza kugeza igihe umujinya w’Uwiteka uzacururka,kubera abantu bigize nk’Imana,ntibakimenya ko Imana yabaremye,bityo bikorera ibyo bishakiye,tekereza aho tuzi twese ko abo banyaburayi ko nta byago byabagera kubera ubwenge bwabo twemera ndetse n’ikoranabuhanga,ariko se kuki badakoresha iryo koranabuhanga kugirango bahagarike iyo myuzure cyangwa imiyaga?.
America
Byanze bikunze Imana igaragaza ko ar’Imana n’ubwo batemera ngo bayishake ibagirire imbabazi,nayo ntizabakuraho igitsure cyayo,niyompamvu wowe usoma iyi nkuru ukwiye kuva mu byo wibwira ugashaka Uwiteka bigishoboka ko abonwa kuko har’igihe uzamushaka adashobora kuboneka.
Saho gusa na America yatewe nurubura,aho ubu abantu bananirwa kujya kukazi kubera urubura ndetse bigezze aho urwo rubura ruvamo inyanja,ikinyamakuru inyangenewss,kivugana n’umwe mu banyarwanda batuye muri icyo gihugu cy’America,yatangarije inyange news ko rwose ubu aho bigeze batangiye kwifuza kuba bagaruka muri Afrika,kubera ubukonje buteye ubwoba buri gutuma ntacyo umuntu ashobora kwikorera.
Isi yose ntamahoro ifite,byose biraterwa nogusuzugura Uwiteka Imana,kuko niwe waremye ijuru n’Isi,ndetse nibiyirimo byose niwe wabihaye kubaho,mbese niba koko abanyamerica arabahanga,ngaho nibabuze urubura kubatera bakoresha ikoranabuhanga,bikaba atar’ibyo nibemere bayoboke Uwiteka bareke ibyo bibwira ngo habaho Alins ngo nta Mana ibaho.Nibagaragarize isi nabayituye yuko ubwenge bafite bushobora kubafasha mu gihe gisa nk’iki?


text:
Home > Amakuru Yose > Amakuru mashya > Mu Rwanda > Ese waba warabuze urubyaro? Sobanukirwa byinshi ku bitera kutabyara, (...)
Kutabyara ni iki?
Mu buvuzi bavuga kutabyara igihe cyose umuntu uri mu myaka y’uburumbuke akora imibonano ariko ntihabeho gutwita.
Ibi bituma mu rugo haza ibibazo binyuranye bitewe nuko kutabyara, aho usanga akenshi bashinja umugore bati uciye umuryango ndetse no mu rugo ugasanga hahora intonganya bitana bamwana.
Iyo bikomeje bamwe babicyemuza gucana inyuma, akenshi bigakorwa n’umugabo nyamara hari igihe agenda agasanga naho agiye ntabyaye.
Abagore bo ashobora kubicyemuza kwitwitisha itabaho, akaba yakiba umwana akabeshya ko yabyaye. Ibyo byose nyamara ntibyabaho, abafite ikibazo baganye muganga bakamenya isoko yo kutabyara kwabo.
Kutabyara biterwa n’iki?
Nkuko tubivuze ruguru, igihe ukora imibonano ntihabeho gutwita, biterwa n’impamvu zitandukanye, haba ku mugabo no ku mugore. Izo mpamvu ni izikurikira:
Kuba umugore atari mu gihe cye cy’uburumbuke.
Ibi bireba abantu badakora imibonano buri gihe nk’abantu bahura muri weekend gusa cyangwa gacye mu kwezi. Hari igihe rero mubonana igihe cy’uburumbuke cyararenze, bityo ntihabeho gusama nyamara mwese muri bazima.
Kuba umugore afite acide nyinshi mu gitsina. Ubusanzwe hari ibipimo byemewe bya acide iba mu gitsina cy’umugore. Hari igihe rero umugore aba yifitemo acide nyinshi noneho intangangabo igezemo yose igahita ipfa itarazamuka.
Kuba umugabo afite intanga nkeya mu masohoro. Intangangabo mbere yo guhura n’intangangore zikora isiganwa, nuko itanze izindi akaba ariyo ihura n’igi. Iyo rero ari nkeya, hari igihe zose zipfira mu nzira.
Kuba umugore agira ubushyuhe bwinshi mu gitsina. Intangangabo ntizihanganira ubushyuhe burenze 39°C. Iyo rero mu gitsina cy’umugore hari ubushyuhe burenze ubu, zirapfa.
Kuba umugabo asohora intanga z’ibihuhwe, mu yandi magambo zitari nzima.
Umugore iyo adasama, ahora ahangayitse.
Kuba umugore yaracuze imburagihe. Hari igihe umugore mu mikurire ye akurana intanga nkeya nuko yatinda kubyara zikamushiramo. Kandi n’ubundi uko utinda kubyara niko amahirwe agenda agabanyuka.
Kuba umugore afite intanga z’ibihuhwe.
Ibi ntibimubuza kujya mu mihango.
badahuza (incompatible).
Ibi nubwo bidakunze kubaho, gusa hari igihe umugabo n’umugore bose baba ari bazima, nyamara ntibabyarane. Ibi akenshi biterwa nuko umugore aba afite ubwoko bw’amaraso bwa Rhesus négatif umugabo ari positif. Iyo batazi ko bafite icyo kibazo, bashobora kutabyarana.
Kuba intangangabo zitashyizwe kure hashoboka. Niba intanga zidatangiriye urugendo rwazo byibuza muri 6cm uhereye mu mwinjiriro w’igitsina cy’umugore, biragoye ko zagera aho zigiye zikiri nzima.
Izi ni zo mpamvu z’ingenzi zitera kutabyara. Ibyinshi muri ibi, ubimenya neza nyuma yo gusuzumwa na muganga akakubwira ikibazo cyawe.
Ese kutabyara biravurwa?
Kutabyara bishobora kuvurwa bitewe n’igituma habaho kutabyara.
Mbere yo kwivuza, ni byiza kubanza kumva yuko umwe muri mwe ashobora kuba ari we ufite ikibazo, cyangwa mwese mukaba mugifite.
Ikindi ntuzihutire gufata imiti iyo ariyo yose utayandikiwe na muganga.
Nugera kwa muganga, niho uzasobanukirwa neza igituma mutabyara.
Niba basanze mwese muri bazima, muzasabwa kongera iminsi yo gukoramo imibonano kugirango barebe niba mwajyaga mubikora atari mu minsi y’uburumbuke.
Igihe umugore afite ikibazo cy’intanga zidakura (ovulation), azahabwa imiti ikoze mu misemburo ituma zikura.
Niba umugabo adafite intanga zihagije nawe azahabwa imiti anategekwe nibyo arya kugirango ziyongere.
Niba umugore afite ubushyuhe bwinshi cyangwa aside nyinshi mu gitsina, azahabwa imiti ibivura.
Nibiba ngombwa basanze imiyoboro yifunze cyangwa nyababyeyi ibyimbye cyane (endometriosis), umugore azabagwa cyangwa ajye kwivuza mu mavuriro akoresha imiti yo mu rwego rwa food supplement kuko yo bakoresha imiti ibyimbura, ifungura imiyoboro yifunze cyangwa imenagura ibibyimba biri muri Nyababyeyi.
Ni byiza kugana ivuriro rivura rikoresheje imiti yo mu rwego rwa food Supplement ikorwa n’abashinwa. Iri vuriro rikorera mu mujyi wa Kigali ku muhanda ugana kuri Sulfo.
Ku bindi bisobanuro wahamagara kuri 0787150912. Ku bari hanze y’u Rwanda mwahamagara kuri +250787150912. izi numero zombi nizo zikoreshwa kuri Watsapp
UBWANDITSI
Muraho nonese umudamufite ikibazo cyamazi mumiyoborananga mwamufasha akavamo? Ikanombebo batubwiyeko nacyakorwa usibye kumubaga imiyobora nanga bakayikuramo none twarabyanze?
"TWARABAMENYE NI UMWANA W’UMUNYARWANDA". MUJYE MUVANA IMITWE AHO.
Muraho. Nitwa Karegeya Emmy ntuye Ontario muri Canada. Nje hano nshaka gusubiza Makanika. Nanjye nari maze imyaka 20 narabuze urubyaro. kubera indwara ya Azoospermie(kutagira intanga ngabo). umuntu yandangiye umuganga anyoherereza imiti niyo yamfashije ubu maze imyaka 2 nteye inda. Ubu twarabyaye mu rugo. Umugore yongeye gusama indi nda. Numero y’umuganga wamfashije ni (+250)787150912. Ninayo akoresha kuri watsapp.
Muraho. Nitwa Mugeni Jeanne ntuye i Musanze. Nje ndashaka gusubiza Makanika usaba ubufasha no kumenya kuri ririya vuriro. Nanje n’umuryango wanje twari twarabuze urubyaro nyuma y’imyaka 12 nshakanye n’umugabo wanje. Nagiye kwivuriza mu bitaro bya Ruhengeri, ibitaro bya CHUK, kwa Nyirinkwaya, muri Baho n’ahandi hatandukanye. Twagiye Nairobi kwiteza intanga ariko biranga. Twagiraga ikibazo cy’ibibyimba muri Trompe ndetse zikaba zari zaranazibye. Umugabo wanjye we yagiraga ikibazo cy’intanga nke kandi zifite ubusembwa ndetse no kugenda gahoro. Inshuti dukorana i Musanze yandangiye umuganga ukora mu ivuriro ry’abashinwa rikorera i Kigali nibo badufashije turabyara. Umuganga wanyitayeho yitwa Alpha. Numero ye ni 0787150912. Ninayo akoresha kuri Watsapp. Makanika rero uzahamagare uyu muganga azagufasha
Muraho basomyi ba Imirasire.com. Nimudusobanurire neza ndetse abivurije muri iryo vuriro muduhe ubuhamya bwaryo kuko njye n’umugore wanjye turahangayitse. Tumaze imyaka 17 twarashakanye ariko twabuze urubyaro. amavuriro n’ibitaro bikomeye twivurijemo ariko kubyara byaranze. Yewe twakoresheje n’uburyo bwo kwiteza intanga ariko byaranze. Ndabinginze mudufashe.


text:
Inyigisho yo ku wa gatanu w’icyumweru cya 26 gisanzwe, C, 2013
Ku ya 04 Ukwakira 2013 – Umunsi mukuru wa Mutagatifu Fransisko wa Asizi
Mwayiteguriwe na Padiri Balthazar NTIVUGURUZWA
Amasomo:Baruki 1, 15-22; Ivanjili : Luka 10, 13-16
Bavandimwe,
Ineza n’amahoro bikomoka kuri Nyagasani Yezu Umukiza wazu bihorane namwe!
Nimugire umunsi mwiza wa Mutagatifu Fransisko wa Asizi. Nimucyo tuzirikane amasomo y’uyu munsi duhereye ku Ivanjili ntagatifu.
Mu Ivanjili y’uyu munsi uko yanditswe na Luka mutagatifu, Yezu Kristu ababajwe n’imigi ya Korazini, Betsayida na Kafarinawumu kuko itigeze imenya ko “Nyagasani yayigendereye” maze ngo yihane. Koko rero, muri iyo migi Yezu yakunze kuhigishiriza no kuhakorera ibitangaza. Iyo migi yabonye kenshi Yezu. Yamwumvishe kenshi yigisha Inkuru nziza y’Ingoma y’Imana. Yabonye ibitangaza byinshi yahakoreye. Ariko ibyo byose ntacyo byamariye abari bahatuye. Ntibigeze bafungura umutima wabo ngo bakire impuruza yo kwisubiraho. Amatwi yabo bayavuniyemo ibiti. Banangiye umutima. Bivukisha batyo “ubuntu bugeretse ku bundi” (Yh 1, 16). Ni cyo gituma Yezu yagize ati “Iyimbire Korazini! Iyimbire, Betsayida! Kuko ibitangaza byabakorewemo, iyo bikorerwa muri Tiri no muri Sidoni, kuva kera baba barisubiyeho, bakambara ibigunira bakisiga ivu. Nyamara ku munsi w’urubanza muzahanwa kurusha Tiri na Sidoni. Naho wowe, Kafarinawumu, ubona ko uzakuzwa kugera mu bicu? Uzarohwa ikuzimu!” (Lk 10, 13-15).
Bavandimwe,
Iyo migi ntitwihutire kuyicira urubanza, tuvuga tuti kuki ariko yanangiye umutima, ikivutsa ityo ingabire y’Imana, kandi Yezu ntacyo yamuburanye! Twisuzume ahubwo. Twebwe se ni iki Nyagasani atadukoreye kugira ngo atwimenyekanishe, tumugane, tumukunde, tumukorere, tumwakire mu buzima bwacu? Yaratwiyeretse. Yadukuye ahakomeye. Yadukoreye byinshi. Yadukoreye ibitaganza bitabarika. Twahawe byinshi. Twigishijwe byinshi mu Ijambo rye. Yaratwihaye kenshi mu Ukaristiya Ntagatifu kuva tumuhabwa bwa mbere kugenza magingo ya. Twumvise misa nyinshi. Dufite izina ryiza. Turi aba-Kristu. Twitwa abakristu. Natwe Yezu ntacyo twamuburanye; habe na kimwe. Mbese yaratudabagije. Twaratoneshejwe.
Ariko se duhagaze dute? Natwe, turiyimbire! None se mu myitwarire yacu, mu myumvire yacu, mu migenzereze yacu, mbese mu buzima bwacu, mu mfuruka zabwo zose, tugaragaza koko ko twamenye Yezu n’Inkuru nziza ye? Twakiriye dute impuruza ye yo kwisubiraho? Ese twarahindutse koko? Turusha iki abataramumenye, aba twita abapagani? Aho imitima yacu ntimeze nk’iyabaturage ba Korazini, Betsayida na Kafarinawumu? Turiyimbire! Gusa, iyaba uyu munsi, twakundaga kumva ijwi rye, ntitunangire umutima wacu… (Zab 95, 7-8).
Bavandimwe,
Isomo rya mbere ryo mu gitabo cy’Umuhanuzi Baruki ni ryo ryatweretse ko umutima ukwiye ari umutima uzi gusaba Imana imbabazi, mu bwiyoroshye no kwicisha bugufi. Koko rero, iri somo ryatugejejeho igice cya mbere cy’isengesho ry’Abayisraheli bari barajyanywe bunyago i Babiloni n’umwami Nebukadinetsari; isengesho rirerire kandi ryiza risaba imbabazi Nyagasani Imana (Bar 1,15-3,8). Abajyanywe bunyago bumvise ko ibyo byago barimo byari inkurikizi z’ibicumuro byabo, zo kwigomeka kuri Nyagasani, kutumva ijwi rye, kudakurikiza amabwiriza ye, gutera umugongo Imana nyakuri no kohoka inyuma y’izindi mana. Barasaba rero imbabazi, bemera icyaha cyabo, biyemeza kugarukira Imana kandi bizeye impuhwe zayo.
Bavandimwe,
Turiyimbire rero niba natwe twarigometse ku Mana! Turiyimbire niba ducumurira Imana, ariko tukanangira umutima, tukanga kwicuza ngo tuyigarukire! Kuko kure y’Imana nta tuze, nta mahoro, nta munezero, nta buzima! Tujye rero tumenya gusaba imbabazi z’ibicumuro byacu, n’iz’ubuhemu bwacu. Twicuze ibyaha byacu, tugana intebe ya Penentesiya. Nyagasani Imana umubyeyi wuje urukundo, impuhwe n’ubuntu aradutegereje kugira ngo aduhunde imbabazi ze, atuvane ibuzimu atujyane ibuzima. Koko rero, Imana ntiyishimira urupfu rw’umugome, ahubwo yishimira ko yahinduka akazibukira imyifatire ye mibi kugira ngo abone kubaho (reba Ezk 33, 11).
Izo mpuhwe n’ubuntu ni byo byatumye Mutagatifu Fransisko wa Asizi duhimbaza uyu munsi ahinduka. Nyuma yo kohoka ku maraha n’ubukungu by’iyi si, yaje guhura n’impuhwe z’Imana, arahinduka koko. Yahise asiga ibye byose, asiga iby’isi n’ubukungu bwayo. Yahisemo inzira y’ubukene; nuko ubukungu bwe, ibyishimo bye, n’ubuzima bwe bwose biba kuberaho Kristu wenyine n’Ivanjili ye gusa.
Mu gihe duhimbaza uyu mutagatifu, twibuke ko Umubyeyi wacu Papa yamutoyeho izina ry’ubupapa. Tumusabire kugira ngo asohoze neza ubutumwa Nyagasani yamutoreye bwo kuba umusimbura wa Petero Intumwa. Twakire impuruza ageza kuri Kiliziya kugira ngo nka Mutagatifu Fransisiko, igende mu nzira yo kwicisha bugufi n’ubukene, ngo ibone uburyo buboneye bwo kwamamaza Inkuru nziza muri ibi bihe turimo.
Nyagasani Yezu nabane namwe!


text:
Nubwo atari bose ariko hari abasore batazi kubasha kumenya niba umukobwa yabakunze cyangwa abafitiye amarangamutima. K’utabasha kumenya niba umukobwa agufitiye amarangamutima byaba intandaro yo kwitinya no kudatera intambwe nk’umusore ngo usabe urukundo.
Mu gushaka gufasha abasore bafite iki kibazo twifashishije urubuga wikihow.com. Uru rubuga rutanga ibimenyetso byinshi byagaragariza umusore ko umukobwa amwibonamo kandi amufitiye amarangamutima gusa twafashemo iby’ibanze.
1. Yumva mwahorana:
Nkuko hagati y’abantu bakundana bigenda,umukobwa ugukunda kandi ukwiyumvamo aba yumva iteka mwahorana, muganira.
2. Kukwereka inshuti ze
Iki nacyo ni ikimenyetso kigaragaza umukobwa ugufitiye amarangamutima. Nubwo utaramubwira ko umukunda, akunda kukwereka inshuti ze. Uzatungurwa no gusanga hari abakuzi kandi wowe ari ubwambere muhuye, uzi impamvu? Ni uko ahora abakubwira ndetse abakuratira.
3. Iyo mugirana ikiganiro aba ahari wese
Niba umukobwa akunda guha agaciro ibiganiro mugirana ndetse ukabona bimushishikaje, nacyo twagishyira mu bimenyetso ko wamutwaye uruhu n’uruhande.
4. Aho ari hose yumva mwaba muri kumwe
Ibi bituma ahora gusaba ko mwajyana mu birori runaka, iminsi mikuru, amakwe yatumiwemo n’ahandi hanyuranye. Impamvu ibimutera ni ukugira ngo mube inshuti zihariye kurushaho, umubano wanyu ube wavamo urukundo rufatika.
5. Iyo wisanzuye ku bandi bakobwa ntabyishimira
Kuba hari abandi bakobwa mwagirana ibihe byiza bituma abura amahoro ndetse ukabona ko bimubanganamiye. Nubwo utigeze umubwira ko umukunda ariko we agufata nk’umukunzi we nubwo ntabyo yakubwiye. Kukubonana n’abandi bias nkaho wamurutishije abandi
6. Indoro
Umukobwa ugukunda kandi ukwiyumvamo akureba indoro ya gira icyo umbwira. Uretse ko ijisho rikurebye nabi n’irikureba neza utabura kubitandukanya.
7. Ibiganiro by’urukundo
Kenshi iyo muganira akora uko ashoboye ngo muganire ibiganiro by’urukundo. Niba akunda kukubaza niba ufite inshuti y’umukobwa, ntakabuza ni uko ashaka ko ugira icyo wibwira.
Uzumva akenshi akunda no kukubaza uko umukobwa ukunda cyangwa wakunda yaba ateye n’imico igomba kumuranga. Ibi bimufasha kumva niba hari ingeso udakunda yaba afite yamubuza kukugiraho umukunzi.
8. Umunsi w’amavuko
Umukobwa ukwiyumvamo aba azi byinshi bikwerekeyeho kugeza ku munsi wavukiyeho cyangwa indi minsi ifite icyo ivuze mu buzima bwawe. Niba umunsi w’izihizaho italiki wavukiyeho ubonayashyashyanye , akanagutegurira impano kandi ihuje n’ibyo ukunda , ntakabuza aragukunda.
9. Ni umufana wawe ukomeye
Ibintu byose ukora arabyishimira kandi akabikwereka. Akora uko ashoboye ngo akwereke ko atandukanye n’abandi.
10. Gukora ibikorwa bikureshya
Mu gushaka ko umureba, umukobwa agerageza gukora uko ashoboye ngo umwiteho , umurebe. Ibi bigendana no kwambara imyambaro ikureshya, ijwi rituje, inseko nziza,..
Icyitonderwa:
Bitewe nicyo agushakaho, umukobwa ashobora kukwereka ibi bimenyetso ndetse n’ibyo tutavuze hano , ukibwira ko agukunda ariko ibyo ubona bihabanye n’ibimuri ku mutima, afite ikindi kimugenza. Abakobwa barimo ibyiciro byinshi. Bitewe n’uko umukobwa ateye, ashobora kutagukorera cyangwa kukwereka ibi bimenyetso atari uko atakwiyumvamo ahubwo ariko atazi kwerekana amarangamutima ye. Kuba umukobwa agukunda ntibisobanuye ngo nawe uhite umukunda. Genzura urebe niba nawe umufitiye amarangamutima cyangwa se umukunda nkuko abikugaragariza.
Refe:bonobology.com


text:
Ababyeyi bo mu murenge wa Bwisige mu karere ka Gicumbi bavuga ko bahangayikishijwe no kutagira amashuri y’imyuga n’ubumenyi ngiro abegereye, kuko kugirango abana bayagereho bibasaba gutegesha amafaranga ibihimbi bitandatu cyangwa bagakoresha amasaha ane bajya kwiga. Ishuri rya hafi riri mu mujyi wa Gicumbi, bagasaba ko bakubakirwa amashuri abegereye.
Bamwe mu babyeyi bavuga ko abana babo iyo barangije amashuri atatu yisumbuye abenshi bahita barekeraho kuko kujya kwiga imyuga bibagora. Abajyayo bavuga ko bagera mu rugo barushye nka saa yine za nijoro, ku bakobwa bikabananira.
Mayira Jean Marie Vianne agira ati, "Dufite ikibazo cyo kutagira amashuri y’imyuga, muri uyu murenge wacu ni ikibazo kidukomereye, kuko kugirango abana babone aho biga barinda kujya mu mujyi wa Gicumbi. Haba hano, haba mu murenge duhana imbibi wa Rukomo, ntaho iryo shuri riri, ubwo rero harimo abana bahitamo kubyihorera kubera ko kugerayo bisaba amafaranga menshi. Iyo bateze ni ibihumbi bitandatu kugenda no kugaruka, biragoye kuyabona. Abakobwa abenshi iyo barangije atatu yisumbuye bahita barekeraho nta kundi".
Uwera Dativa nawe ati "Abana iyo bagiye kwiga bagera hano saa yine z’ijoro, ku mwana w’umukobwa rero urumva ko ari ikibazo, ashibora guhuriramo n’ibibazo byinshi, turasaba rwose ko haboneka amashuri, n’ubwo bayubaka hagati tukayahuriraho n’indi mirenge ntacyo byaba bidutwaye."
Umuyobozi w’intara y’Amajyaruguru Gatabazi JMV, avuga ko icyo kibazo bakizi ariko bazabakorera ubuvuzigizi bikaba byakemuka, yagize ati "Ikibazo cyo kutagira amashuri y’imyuga muri iyi mirenge turakizi, ariko tuzakora ubuvugizi na minisiteri ibishinzwe y’uburezi turebe ko hari icyakorwa, bakaba bakubakirwa ayo mashuri."


text:
Imwe mu miryango itari iya leta isanga hakenewe ubukangurambaga mu kwigisha ababyeyi akamaro ko gufata ikinini cyonera amaroso mu gihe batwite kuko batarasobanukirwa ko ari byo bishobora gutera umwana kuba yagira indwara yo kubura amaraso (Anemia) ndetse n’ababyeyi ubwabo.
Muhamyankaka Venuste ahagarariye umuryango Sun Alliance ushinzwe kurwanya imirire mibi ndetse n΄igwingira mu bana, avuga ko ababyeyi bakwiye gusobanurirwa akamaro ko gufata ikinini ku mubyeyi utwite bakigishwa kugirango nibabihabwa babe basobanukiwe akamaro kabyo.
Agira ati "Ababyeyi ubwabo n’ubwo bahabwa ikinini cyo kongera amaraso ntabwo bazi akamaro kacyo kuko umubare w’ababifata uracyari hasi cyane, ikindi hari ababifata ntibabinywe nkuko bikwiye ugasanga haracyagaragara ababyeyi batwite cyangwa abana ubona kwa muganga ngo barwaye indwara yo kubura amaraso".
Mucumbitsi Alexis ni umuyobozi ushinzwe imirire n΄isuku mu kigo mbonezamikurire y΄abana bato, aravuga ko ababyeyi babaye babisobanukiwe bakamenya akamaro kabyo baba babyitabira kuko iki kinini gifite akamaro kanini gifasha umubyeyi igihe atwite bimwogerera imbaraga.
Yagize ati "Igihe umubyeyi atwite iyo aje kwipimisha turabimuha ariko ikibazo agera mu rugo ntabyiteho kubinywa, iyo abyaye umwana atarabifashe rero ashobora kubyara umwana udafite amaraso hakaba havamo kugwingira ku mwana, niyo mpamvu tubakangurira kuza gufata icyo kinini kuko bibafasha kubyara abana bazima kandi badafite ikibazo".
Ubushakashatsi bwo mu 2015 bugaragaza ko abana bagera kuri 37% bahura n’ikibazo cyo kubura amaraso bivanamo kugwingira naho ababyeyi bavuye kuri 17% bigera kuri 19% nabo bahura n’icyo kibazo cyo kubura amaraso.


text:
Kagame yasabye urubyiruko gushyira u Rwanda ku meza y’icyubahiro
Yanditswe na admin
Aganiriza urubyiruko ruri mu ihuriro rya ‘YouthConnekt2017’ rihuje urubyiruko rwaturutse mu turere twose tw’igihugu no mu mahanga, ndetse n’urubyiruko rwitabiriye Itorero “Urunana rw’Urungano” Umukuru w’Igihugu Paul Kagame yasabye uru rubyiruko guhora baharanira gushyira u Rwanda ku meza y’icyubahiro.
Ni ku munsi w’ejo hashize, ku cyumweru tariki ya 17 Ukuboza 2017, ubwo Perezida Paul Kagame yagezaga ijambo kuri uru rubyiruko rugera ku 3000 ruteraniye mu ihuriro “YouthConnekt2017”.
Umukuru w’Igihugu yasabye uru rubyiruko ko mu mitekerereze yabo hagomba kuvamo gusindagizwa, kuko urubyiruko rwaba urw’u Rwanda cyangwa urw’Afurika rurashoboye. Yababwiye ko nk’uko mu minsi mikuru haba ameza y’icyubahiro, buri gihe nk’urubyiruko bagomba guhora bashaka gushyira u Rwanda kuri ayo meza kandi bakabikorera.
Ati “Mu mikorere yanyu, mu mitekerereze yanyu, mugomba guhora mwibaza impamvu u Rwanda rutari ku meza y’icyubahiro, mugaharanira gukora cyane, tugafatanya, tukarugeza kuri ‘table d’honneur’.” Yababwiye ko aya meza y’icyubahiro atagenewe abandi batari Abanyafurika cyangwa Abanyarwanda gusa, abasaba kubiharanira kwa buri wese kuko iyo ubiharaniye urahagera.
Perezida Kagame akaba yaraberetse inzira yo kugera kuri ayo meza, ati “Gutekereza neza, ugashyira ibitekerezo byawe mu ngiro mu buryo bunoze, ugakomeza gukora cyane, ni byo bikugeza kuri ya meza y’icyubahiro.”
Yababwiye ko urubyiruko rw’u Rwanda n’urw’Afurika muri rusange bagomba gukorana n’urw’ahandi ku Isi, bakirinda guteta kugira ngo badatakaza amahirwe mu rugendo rugana ku meza y’icyubahiro ‘table d’honneur’ kandi ngo iyo uhageze urakora cyane ugaharanira kuhaguma.
Yababwiye ko guhura k’urubyiruko bivuze gushyira hamwe imbaraga, ubumenyi, n’ubushobozi mu gukemura ibibazo bihari, cyane ko avuga ko n’ahandi muri Afurika ibibazo bihari byinshi ari bimwe. Ati “Iyo hagize ushaka gukora wenyine, nta bwo yabyikemurira byose. Bisaba ubufatanye no gushyira hamwe.”
Kagame yahanuye urubyiruko kunengwa no kunenga
Umukuru w’Igihugu kandi yahanuye uru rubyiruko, ati “Ntimuzigere mutezuka ku muco wo gushaka kumenya, gushaka kwiga, kunengwa, no kunenga. Mugomba guhorana inyota yo kumenya, no gukora kuzana kumenya kuko ni byo bibubaka.” Akaba avuga ko mu kunengana no gukosorana havamo gutera imbere kwa bose nta we usigaye inyuma.
Perezida Kagame yabwiye uru rubyiruko ko uwakunenze aguha umwanya wo kwikosora, ugakosora ibitagenda neza. Ngo uranengwa ariko na we ukanenga kugira ngo mwese mugire uruhare mu kubakana. Ati “Uko ni ko tugira umusanzu mu kubaho neza kwa buri umwe muri twe […] Kugira ngo tube abayobozi beza uyu munsi n’ejo hazaza, tugomba kumenya ko nta wakemura ibibazo ari nyamwigendaho. Dukwiriye kandi gutinyuka tukiga, tukemera kunenga no kunengwa.”
Kuri uyu muco kandi, yakomeje agira ati “Mu muco wacu, n’abatubwira ibyo tudashaka turabumva ariko tukirinda kurwanira ibidafite akamaro. Abaza kudutonganya badutunga agatoki ngo dufite ibibazo tubibutsa ko n’iwabo bihari kandi ko batadukunda kurusha uko twikunda.
Akenshi icyo baba bagambiriye si ukudufasha kubikemura […] Baraza bakadutunga agatoki tukabumva, bakatwibutsa ko baduha amafaranga tukabashimira, ariko tukababaza urwo rukundo rutuma batugirira impuhwe zingana zityo, usanga rimwe na rimwe batanafitiye ab’iwabo.”
Kagame yababwiye ko kuba bakiri urubyiruko bibaha amahirwe yo guhiganwa gukora ibyiza, ubumenyi umuntu afite akabukoresha mu kunoza neza ibyo akora. Ati “Kuba urubyiruko gusa nta cyo bivuze, ariko ni amahirwe meza yo kugira icyo ubikoresha gifite akamaro.”
Bityo yababwiye ko kunoza ibikorwa ari byo bifasha kubaka igihugu ku buryo bwishimirwa, hakubakwa igihugu kibateye ishema.
Umwe muri uru rubyiruko, Faustin, witabiriye Itorero ‘Urunana rw’Urungano’ yagize ati “Nyuma y’inyigisho twahawe n’ubuhamya butandukanye twasangiye, twiyumvisemo ubunyarwanda, yaba abo mu miryango yakoze Jenoside ndetse n’abo mu miryango y’abazize Jenoside. Ubu turi umwe, dushyize hamwe mu kubaka u Rwanda.”
MUGABO LAMBERT


text:
Kuri uyu mumsi tariki 12 Kanama ni umunsi mpuzamahanga wo kurwanya imirimo ivunanye ikoreshwa abana, Umuhanzi Clarisse Karasira n’umugabo we Dejoie Sylvain Ifashabayo bakaba bifatanyije n’abana bo ku muhanda ndetse n’abandi batandukanye maze batanga ubutumwa bukomeye.
Mu butumwa bose banyujije ku mbuga nkoranyambaga bakoresha bwakoze abatari bake ku mutima mu babasha kubakurikira, banagaragaza ibitekerezo bagaragazaga ko bifatanyije n’aba bana. Mu butumwa Clarisse Karasira yanyujije ku rukuta rwe rwa Instagram buherekejwe n’amafoto atandukanye harimo iyo ari muri ruhurura n’abana bo ku muhanda bwagize buti”Uyu munsi hazirikanwa kurwanya Ikoreshwa ry’abana mu mirimo ivunanye, haracyari abana benshi bakoreshwa imirimo ivunanye cyane, mu ngo n’ahatari mu ngo bikabaviramo ingaruka zitandukanye tureba! Ni inshingano ya buri wese gutanga amakuru ku nzego zibishinzwe ahagaragara abana bakoreshwa batyo, ni n’inshingano yacu gushakira abana bose imibereho myiza ibakwiriye.’’
Mbere y’ubwo butumwa ariko umugabo we Ifashabayo Dejoie yari yanyuze ku rukuta rwe rwa instagram yandika mu rurimi rw’icyongereza nawe yifatanya n’aba bana.
Ati “Njyewe n’umugore wanjye dukunda abana cyane ku bw’impamvu nyinshi. Abana ntibagira aho bagarukira mu mitekerereze, abana batekereza ibyiza gusa, bizerera mu bishoboka kandi buri gihe baba bafite uko bifuza ahazaza habo. Ndabizi neza wabonye bamwe bakora indege,imodoka,amazu n’ibindi.
Ndetse na bariya bo ku muhanda iyo ubabajije abo bazaba ahazaza, utangazwa n’inzozi zabo nko kuba abakuru b’ibihugu, abajenerali, ndetse n’abacuruzi bakomeye wavuga. Ikibazo ni kuki nyinshi muri izo nzozi batazigeraho iyo bakuze ?”.
“Ndumva igisubizo ari ukubera ko bagenda bahora n’abantu batabona ibyiza imbere bagatangira kubacira imanza z’aho bagera kure bagendeye kuho bakomoka, abarimu bahora bababwira uburyo ari injiji kubera ko batabona amanota ashimishije mu isomo runaka mu gihe abandi bo batazigeraho kubera Ko twebwe abakuze tunanirwa kubabona mo ubushobozi ngo dushore amafaranga mu myigire yabo kugira ngo bagaragaze ubushobozi bifitemo”.
“Kuri uyu munsi mpuzamahanga wo kurwanya Ikoreshwa ry’abana mu mirimo ivunanye, ndifuza kwihanganisha mwebwe mwese inzozi zanyu zangijwe n’ibitekerezo bitubaka bya sosiyete. Nihanganishije kandi abo bose batabonye uburezi bwiza kugira ngo mugere ku ntego zanyu cyane cyane abo bose batigeze barota kugera ku nzozi zihambaye kubera ubukene mu muryango”.
“Kuri twese, turahamagarira buri wese gushaka mu mutima tukanasura igice cy’ubumuntu dufite ku bana bacu. Bakunde, ubafashe, ubatere akanyabugabo kandi niba ushobora kubohereza ku ishuri ndetse ukanabareka bagatekereza kure cyane hashoboka kuko ukuri ni uko nta kidashoboka ku muremyi wabo”.